‘Bisa’ Uche, Kone ditagih

PENDATANG baharu Liga Super 2022, Sarawak United FC (SUFC) bakal mempertaruhkan sandaran tinggi terhadap penyerang sensasi, Uche Agba dan Francis Kone dalam perlawanan menentang Kedah Darul Aman FC malam ini.

Uche merupakan penjaring terbanyak SUFC dalam saingan Liga Premier musim lepas manakala Kone muncul sebagai mesin gol Negeri Sembilan FC.

Ketajaman ‘bisa’ kedua-dua permata import itu sudah pasti ditagih pada musim ini memandangkan Liga Super menampil perlawanan berintentisi tinggi.

Skuad Kenyalang Emas turut menampilkan beberapa muka baharu seperti Boris Myagui Kok, Gonzalo Manuel Soto selain mengekalkan khidmat pemain tengah dari Korea Selatan Lee Chang Hoon.

Secara keseluruhannya seramai 13 pemain SUFC musim ini terdiri daripada pemain tempatan Sarawak, 12 pemain tempatan import, lima pemain import asing dan dua pemain import berdarah campuran.

Bagi ketua jurulatih SUFC, B. Sathianathan, perlawanan menentang Kedah bukan tugas mudah kena pasukan dari utara tanah air itu merupakan naib juara musim lalu.

Bagaimanapun beliau tetap memberi penuh kepercayaan kepada anak buahnya untuk melakar kejutan, lebih-lebih lagi beraksi di gelanggang sendiri di Stadium Negeri, Petra Jaya, malam ini.

“Saya minta pemain memberikan komitmen 100 peratus menentang siapa sahaja lawan yang ditentang,” katanya.

Menurutnya, tidak banyak perubahan dalam akan berlaku kerana kebanyakan pemain sudah biasa dengan corak taktikal bekas pengendali sebelum ini, E. Elavarasan.

Elavarasan kini dilantik sebagai Penolong Ketua Jurulatih Kebangsaan.

Sathianathan turut mengharapkan sokongan padu penyokong bagi memberikan tonik tambahan kepada barisan pemain.

See author's posts


City yakin tambat Messi

MANCHESTER City percaya, mereka berada pada landasan yang tepat untuk membeli Lionel Messi jika bintang penyerang Argentina itu meninggalkan Barcelona.

The Citizens sanggup membayar berapa sahaja untuk membawa masuk Messi ke Etihad sekali gus membolehkan tonggak Barcelona itu bekerjasama semula dengan jurulatih, Pep Guardiola yang juga bekas pengendali kelab di Camp Nou itu.

Spekulasi Messi akan meninggalkan Camp Nou bertiup kencang selepas Barcelona dimalukan 8-2 oleh kelab Jerman, Bayern Munich pada suku akhir Liga Juara-Juara pada Sabtu (15 Ogos).

Messi dilihat meninggalkan padang di Lisbon dalam keadaan amat kecewa, setahun selepas berdebat dengan presiden kelab, Josep Maria Bartomeu mengenai hala tuju Barcelona.

City yang turut tersingkir dari Liga Juara-Juara selepas tunduk 1-3 kepada Lyon awal tadi berdepan satu cabaran besar jika serius mahu mendapatkat khidmat Messi di Etihad.

Pemain berusia 33 tahun itu mempunyai klausa belian £635 juta (RM3.49 bilion), satu jumlah yang amat tinggi untuk dipenuhi mana-mana kelab. – AFP

See author's posts


Tangkapan PKP meningkat

SHEILA ZAIDI

KUCHING: Jumlah tangkapan ingkar Perintah Kawalan
Pergerakan (PKP) di Sarawak meningkat kepada 35 orang dalam tempoh 24 jam dari
jam lapan pagi Isnin sehingga lapan pagi semalam.

Pesuruhjaya Polis Sarawak, Datuk Aidi Ismail berkata
jumlah tersebut didapati meningkat berbanding tempoh sama pada Isnin yang hanya
merekodkan 26 tangkapan.

“Berdasarkan laporan, Sibu mencatat tangkapan paling
tinggi iaitu lapan orang, diikuti tujuh orang di Kota Samarahan, enam di
Kuching, lima di Padawan, empat di Sarikei, tiga di Miri, dan masing-masing
seorang di Bintulu dan Julau.

“Jumlah tangkapkan ini menjadikan jumlah keseluruhan
bermula lapan pagi pada 18 Mac sehingga semalam adalah seramai 487 orang,”
katanya kepada pemberita dalam satu kenyataan semalam.

Menurut Aidi, daripada jumlah tersebut seramai 312 orang
suspek telah didakwa di mahkamah di bawah Peraturan-Peraturan Pencegahan
Penyakit Berjangkit (Langkah-Langkah Dalam Kawasan Tempat Kejadian) 2020 dan
Seksyen 186 Kanun Keseksaan.

Katanya, 282 daripada suspek mengaku bersalah, manakala
19 lagi tidak mengaku bersalah.

Sementara seramai 93 daripada suspek telah dijatuhkan
hukuman penjara, 72 dipenjara dan denda, manakala 85 lagi didenda, ujarnya.

Selain itu, kata Aidi, terdapat juga suspek yang mengaku
bersalah dan masih menunggu laporan akhlak.

Walaupun terdapat peningkatan dari segi tangkapan,
keadaan keselamatan di Sarawak masih berada di dalam keadaan yang terkawal
dengan kadar pematuhan PKP adalah di tahap PKP 96.3 peratus, katanya.

Semua agensi-agensi yang terlibat dengan operasi PKP
terus melaksanakan kawalan dan pemantauan di negeri Sarawak bagi mengekang
penyebaran Covid-19, ujar Aidi.

See author's posts


“Mendiang pesan …sentiasa menjaga adik-adik sekiranya mereka tiada”

KETIBAAN… Turut menunggu ketibaan waris mendiang Damian Senin dan Ronwina Mambai ialah ADUN Tebedu Dr. Simon Sinang, Robert Adi dan Jabatan Kebajikan Masyarakat dan ahli keluarga bersama di Lapangan Terbang Antarabangsa Kuching (LTAK) semalam. • Foto HERRIEY NAHA

KUCHING:  Suasana hiba menyambut ketibaan anak-anak mendiang pasangan suami isteri Damian Senin dan Ronwina Mambai di Lapangan Terbang Antarabangsa Kuching, semalam.

Terdahulu, sepasang suami isteri ditemui maut dipercayai akibat terkena renjatan arus elektrik dalam bilik air di sebuah flat di Taman Puncak Tringkap, Brinchang, Cameron Highlands pada Khamis lalu.

Pasangan berkenaan meninggalkan tiga cahaya mata, Elisa Olivia Damian 10 tahun, Joseph Rayyan Damian 8 tahun dan Magdalena Damian,1 tahun 5 bulan. Ketibaan anak-anak mendiang diiringi oleh bapa saudara Robert Ading yang merupakan abang kandung kepada mendiang (ibu).

Ketika ditemu bual, Elisa Olivia Damian berkata, sejurus kejadian tersebut beliau terus menghubungi sepupu ibunya dan sepupu ibu minta Elisa (anak sulung mendiang) untuk memadamkan suis utama.

“Selepas itu, saya terus meminta bantuan daripada jiran di tingkat atas. Mereka (jiran) terus menghubungi pihak hospital (ambulans).

“…Dan pada ketika kejadian tersebut, saya dan adik-adik berada di ruang luar rumah. Mendiang (ibu) pernah berpesan kepada saya untuk sentiasa menjaga adik-adik sekiranya mereka tiada,” katanya, ketika ditemui pemberita di Lapangan Terbang Antarabangsa Kuching semalam.

Sementara itu, abang kandung mendiang (Ronwina Mambai) yang juga merupakan waris, Robert Ading berkata, segala urusan penerbangan pulang tiga beradik (anak mendiang) serta penginapan transit, juga urusan pengebumian kedua-dua mangsa telah dibiayai sepenuhnya oleh Sarawak Volunteers dengan bantuan Rumah Sarawak di Kuala Lumpur.

“Perjalanan sangat mudah, dan barang anak-anak mendiang diuruskan oleh pihak KKK Kampung Tringkap. Mereka yang membantu untuk menguruskan segala barang mereka.

“Ketika menerima berita mengenai kejadian ini, saya tidak tahu nak kata apa-apa (speechless)… tiba-tiba sahaja terjadi. Sehingga saya ke rumah mayat sendiri untuk mengecam dan menerima berita pemergian ini.”

Turut dimaklumkan bahawa mendiang pasangan suami isteri Damian Senin dan Ronwina Mambai sering menghubungi keluarga mereka di Kuching (dalam sehari tiga kali akan menelefon).

Ahli Parlimen Serian yg juga merupakan Duta Khas Perdana Menteri ke Asia Timur Dato Sri Richard Riot Jaem berkata, beliau juga berpesan kepada kedua-dua waris yang bakal menjaga anak-anak mendiang agar menjaga anak-anak itu dengan baik seperti anak kandung mereka sendiri.

“Saya amat tertarik kerana dua anak mendiang sangat fasih berbahasa mandarin kerana kedua-dua mereka belajar di Sekolah Jenis Kebangsaan Cina (SJKC).Kita sama-sama bersyukur kerana semua urusan mereka di Semenanjung berjalan dengan lancar,” katanya, dalam satu perkongsian di laman Facebook.

Dalam pada itu, Skuad PERKESO Prihatin Tapah dan Serian telah mengambil tindakan segera membantu keluarga ini. Berdasarkan semakan hanya bapa kepada anak-anak mendiang ini yang memenuhi syarat kelayakan PERKESO manakala ibu mereka adalah suri rumah sepenuh masa.

Faedah Pengurusan Mayat telah diluluskan melalui pejabat PERKESO Serian. Anak-anak ini juga akan dibayar bayaran bulanan Pencen Penakat sehingga mereka berusia 21 tahun ataupun tamat pengajian peringkat ijazah pertama.

Mendiang pasangan suami isteri Damian Senin dan Ronwina Mambai dikebumikan di Tanah Perkuburan Kristian Shah Alam Selangor.

Oleh AZREEN KERIA

See author's posts


Program Rintis Rakyatpreneur bantu asnaf, B40

KUALA LUMPUR: Bank Rakyat memperkenalkan program Rintis Rakyatpreneur bagi membantu lebih ramai rakyat Malaysia terutamanya golongan asnaf dan berpendapatan rendah untuk mengembangkan perniagaan mereka yang terjejas akibat pandemik Covid-19.

Menteri Pembangunan Usahawan dan Koperasi (MEDAC) Datuk Seri Dr Wan Junaidi Tuanku Jaafar berkata walaupun ekonomi negara dijangka bertambah baik pada tahun ini susulan pelancaran vaksin, namun masih terdapat perniagaan yang terjejas dan belum dapat beroperasi sepenuhnya susulan sekatan pergerakan.

Justeru, beliau berkata program Rakyatpreneur adalah bertepatan dengan usaha MEDAC dalam membantu usahawan B40 termasuk perniagaan informal yang terjejas teruk ekoran pandemik itu.

“Sememangnya situasi pasca Covid-19 amat mencabar keupayaan usahawan untuk meneruskan perniagaan yang mana memerlukan kestabilan mental dan emosi dalam menangani situasi sukar,” katanya ketika berucap merasmikan program itu secara maya, hari ini.

Sementara itu, Pengerusi Bank Rakyat Datuk Abd Rani Lebai Jaafar berkata program itu telah dilancarkan pada Disember tahun lepas yang disertai 20 peserta terpilih dari seluruh Malaysia iaitu pengusaha mikro dengan purata pendapatan bulanan purata antara RM1,000 hingga RM3,000.

Katanya, peserta Rakyatpreneur menerima suntikan dana berjumlah RM5,000 seorang dan diberi latihan keusahawanan melalui webinar daripada rakan pelaksana, Institut Keusahawanan Negara (INSKEN).

“Semua peserta telah mengikuti modul asas keusahawanan, pemasaran melalui media sosial dan Business Model Canvas sejak program itu mula diperkenalkan dan akan diteruskan dengan sehingga akhir program,” kata Abd Rani.

Beliau berkata pemantauan berkala oleh eksekutif mikro di cawangan juga dilaksanakan bagi memastikan peserta Rakyatpreneur mendapat pemahaman, kemahiran dan bimbingan langsung dalam menguruskan perniagaan masing-masing dengan cekap dan sistematik.

Katanya, Bank Rakyat akan meneruskan program Rakyatpreneur 2.0 pada Julai 2021 dengan skala yang lebih besar iaitu melibatkan penyertaan lebih 200 peserta.

Peserta Rakyatpreneur 2.0 akan diberi latihan dan bimbingan serta pemantauan selama setahun dengan penyediaan modul yang lebih komprehensif untuk melahirkan usahawan dalam kalangan asnaf yang relevan dengan pasaran ekonomi yang kompetitif.

Justeru, pelbagai program dan inisiatif Rakyatpreneur 2.0 dirancang melalui kerjasama dengan universiti tempatan, agensi kerajaan dan usahawan berpengalaman.

“Kerjasama strategik itu akan menambah baik pelaksanaan Rakyatpreneur sedia ada dan dijangkakan membantu meningkatkan pendapatan peserta sekurang-kurangnya sebanyak 30 peratus dan mencipta lebih banyak peluang pekerjaan pada masa hadapan,” katanya. – Bernama

See author's posts


Bola sepak Scotland sudah berakhir?

LIGA PERDANA SCOTLAND

PEMILIK Hearts, Ann Budge semalam mempersoalkan apakah bola sepak Scotland dapat “disambung semula bila-bila masa tahun ini” walaupun perbincangan terus dilakukan untuk menyelamatkan musim Liga Perdana negara itu daripada wabak Covid-19 .

Budge, yang telah memberi amaran kepada para pemainnya untuk menerima
pemotongan gaji sementara atau tidak menerima apa-apa, memberitahu Scotland
pada Ahad: “Saya tidak fikir ada di antara kita yang benar-benar percaya
bahawa kita akan bermain bola sepak, terutama di hadapan orang ramai, pada
mana-mana waktu tahun ini jadi penangguhan gaji hanya mendorong masalah lebih
jauh. “

Sementara itu Rangers meminta untuk mengadakan pertemuan umum Liga
Bolasepak Profesional Skotlan dalam usaha untuk memaksa siasatan bebas terhadap
pengutan suara yang menamatkan musim liga bawah – keputusan yang juga dapat
memberikan pengaruh penting kepada Liga Perdana Scotland.

Pendahulu Liga Perdana, Celtic, yang berusaha untuk menjulang
kejuaraan Scotland yang ke-9 berturut-turut, kini berada 13 mata di depan
Rangers di tempat kedua, dengan kelebihan 25 gol berbanding saingan mereka dari
Glasgow.

Tetapi Rangers menegaskan bahawa mereka “sangat yakin bahawa
musim 2019/20 hanya akan selesai apabila semua 38 permainan dimainkan hingga
selesai”.

Kapten Celtic, Scott Brown, bagaimanapun, semalam berkata kepada BBC
Radio Scotland: “Kami berada 13 mata di depan, kami mempunyai perbezaan
gol yang bagus. Kami mempunyai baki lapan perlawanan untuk dimainkan. Bolehkah
ada di antara anda yang melihat kami boleh dipintas?”

Pemain tengah berusia 34 tahun itu menegaskan dia ingin melihat musim
ini selesai tetapi menambah: “Dengan apa yang sedang berlaku sekarang,
penjarakkan sosial, saya tidak dapat melihat permainan diteruskan.” – AFP

See author's posts


Pacu sektor ekonomi Daerah Bau

BAU: Projek penternakan lembu di kawasan Serembu dijangka bermula tahun depan sekali gus memacu sektor ekonomi di Daerah Bau.

Ahli Dewan Undangan Negeri (ADUN) Serembu, Miro Simuh berkata, projek tersebut akan dilaksanakan di Kampung Merembeh di kawasan seluas 120 ekar.

Menurutnya, sebagai permulaan kira-kira 100 ekor lembu dari baka Nepia akan dibawa masuk ke kampung berkenaan untuk pembiakan dan penternakan.

“Kita jangka projek ini bermula tahun depan kerana buat masa ini kita masih melaksanakan kerja-kerja penyediaan infrastruktur asas di kawasan berkenaan.

“Pada masa sama, kita jangka projek pembiakan ini akan menghasilkan kira-kira 600 hingga 700 ekor dalam tempoh tiga tahun,” katanya ketika ditemui media selepas Program Jangkauan Komuniti Pertanian (AgriCOP) di Kampung Kandis Lama, kelmarin.

Dalam pada itu, beliau memberitahu, projek tanaman Padi Paya Sekunyit juga akan dibangunkan di kawasan seluas 600 ekar di antara Kampung Sega dan Kampung Peninjau.

Oleh NUR AIN OTSMAN

See author's posts


16,000 – 20,000 guru baharu diunjur dalam tempoh lima tahun

KUALA LUMPUR: Kementerian Pendidikan (KPM) mengunjurkan ambilan guru baharu secara keseluruhan antara 16,886 hingga 20,081 orang bagi tempoh lima tahun.

Timbalan Menteri Pendidikan Lim Hui Ying berkata, unjuran ambilan guru baharu bagi tempoh 2023 hingga 2027 itu adalah untuk bekalan sekolah menengah dan sekolah rendah KPM berdasarkan data pada 31 Disember tahun lepas.

“KPM akan sentiasa menyemak data unjuran dari semasa ke semasa berdasarkan keperluan,” katanya menjawab soalan Datuk Seri Saifuddin Abdullah (PN-Indera Mahkota) mengenai unjuran pengambilan guru dari 2023 hingga 2027 pada sesi soal jawab di Dewan Rakyat, hari ini.

Dalam pada itu, Lim berkata, bagi 2021 hingga Januari tahun ini, KPM telah melaksanakan pengambilan seramai 22,327 guru melibatkan 148 bidang pengkhususan melalui kaedah ‘one-off’ atau sekali pengambilan dan Kluster Mata Pelajaran (KMP) sebagai strategi untuk memastikan isu kekurangan guru dapat diatasi.

Beliau berkata, bidang pengkhususan yang diberi perhatian antaranya bahasa Inggeris, bahasa Melayu, Pendidikan Islam, Matematik dan Sejarah dengan urusan pengambilan itu akan berterusan bagi tahun ini dan seterusnya untuk mengisi kekosongan di sekolah.

Menjawab soalan tambahan Saifuddin yang ingin tahu sekiranya kerajaan akan meneruskan kaedah KMP, beliau berkata kementerian akan meneruskan kaedah itu dalam pengambilan guru secara sekali pengambilankerana terdapat kekosongan jawatan perlu diisi dengan opsyen mata pelajaran yang diperlukan.

“Kita akan teruskan dan juga akan menambah beberapa langkah lagi. Kita memang dalam semakan dan cadangan dan kita akan umumkan apabila kita ada keputusan,” katanya.

Sementara itu, menjawab soalan berasingan daripada Datuk Seri Sh Mohmed Puzi Sh Ali (BN-Pekan) berhubung sekolah daif, Lim berkata keutamaan KPM adalah bangunan yang berada pada skala enam dan skala tujuh untuk dinaik taraf atau dibina bangunan gantian mengikut keperluan.

Beliau berkata ketika ini, hampir 80 peratus daripada jumlah sekolah daif terdapat di Sabah dan Sarawak.

“Ini juga menyahut seruan Perdana Menteri (Datuk Seri Anwar Ibrahim) untuk KPM memberi tumpuan kepada usaha ubah suai dan naik taraf bangunan sekolah daif terutama di Sabah dan Sarawak,” katanya.

– Bernama

See author's posts


Proton sasar ganda jualan eksport dalam tempoh 12 bulan

KUALA LUMPUR: Proton Holdings Bhd menyasar untuk menggandakan jualan eksportnya dalam tempoh 12 bulan dengan mengandaikan aktiviti eksport tidak terjejas oleh sekatan untuk mengawal pandemik Covid-19 di seluruh dunia.

Syarikat itu berkata, sasaran tersebut ditetapkan selepas aktiviti besar-besaran pada Disember 2020, termasuk bermulanya operasi pemasangan tempatan di Kenya dan pelancaran Proton X70 di Pakistan yang menyaksikan sumbangan pertumbuhan jualan eksport sebanyak 50 peratus berbanding jualan tempatan hanya sebanyak 8.8 peratus.

“Model yang akan menerajui pertambahan jualan adalah model Proton paling popular, Proton Saga, diikuti Proton X70 dan Proton X50 yang akan diperkenalkan ke pasaran antarabangsa secara beransur-ansur,” katanya dalam satu kenyataan baru-baru ini.

Pengarah bahagian antarabangsanya Steven Xu berkata, Proton perlu meningkatkan jumlah pelanggannya dan mencari peluang jualan di negara lain dalam usaha untuk berkembang pada masa depan, walaupun pada masa sama menerajui jualan di pasaran tempatan adalah matlamat utama.

“Pasaran eksport adalah penting bagi mencapai matlamat jangka panjang Proton untuk menjadi jenama automotif ketiga terlaris di ASEAN menjelang 2027,” katanya.

Beliau berkata syarikat automotif itu telah berjaya meningkatkan jumlah eksportnya, memasuki pasaran baharu seperti Kenya dan melancarkan Proton X50 di Brunei hampir dua bulan setelah pelancarannya di Malaysia, oleh itu terdapat banyak perkara positif yang harus diambil kira pada tahun ini.

“Proton Saga kekal menjadi model popular di kebanyakan negara kerana ketahananya, lebih praktikal dan lebih nilai untuk wang, justeru untuk menaik taraf imej jenama kami, adalah penting untuk model baharu kami dieksport,” katanya.

Mengenai kerjasama dengan rakan niaga asing, Ketua Pegawai Eksekutif Proton Edar, Roslan Abdullah berkata, rangkaian produk terbaharunya dan yang dikembangkan bersama dengan Geely memberikan peluang dengan membuka pemilikan ke lebih banyak negara dan mencari pasaran siap di banyak negara.

“Dengan bekerja sama dengan rakan kongsi asing, kami berhasrat untuk menyampaikan mesej secara konsisten di semua pasaran eksport kami dan akhrinya, ini akan menjadikan jenama ini lebih mudah untuk berdiri di lebih banyak negara,” katanya.- Bernama

See author's posts


Tabika KEMAS Sungai Maong dinyahcemar

KANOWIT:Jabatan Bomba dan Penyelamat Malaysia (JBPM) Sarawak telah menjalankan proses nyahcemar di Taman Bimbingan Kanak-Kanak (Tabika) KEMAS Sungai Maong, Jalan Kanowit-Durin, semalam.

Proses sanitasi tersebut telah dilaksanakan oleh sepasukan anggota dari Balai Bomba dan Penyelamat (BBP) Kanowit.

Pemaju Masyarakat, Jane Lengat dan Pembantu Pemaju Masyarakat Sukarela, Tiara Joan melahirkan perasaan gembira dan lega kerana Tabika tersebut telah disanitasi sebelum bermulanya persekolahan.

“Kami berterima kasih di atas usaha murni ini,” ujar Jane.

Tabika KEMAS tersebut mempunyai seramai sembilan kanak-kanak terletak di kawasan Rumah Panjang Maling Nyapang.

Katanya, semua kanak-kanak di Tabika tersebut adalah dari penduduk rumah panjang di sekitar kawasan Sungai Maong.

“Seramai lima kanak-kanak dari Rumah Besi, dua dari Rumah Muling dan masing-masing seorang dari Rumah Bosco dan Rumah Ingkok,” katanya lagi.

Dalam pada itu, Ketua Pemuda Parti Pesaka Bumiputera Bumiputera Bersatu (PBB) Ranting Maong, Henry Jugah turut mengucapkan terima kasih kepada anggota Bomba kanowit dan guru Tabika KEMAS Sungai Maong atas keprihatian terhadap kesihatan dan keselamatan kanak-kanak di Tabika tersebut.

See author's posts


AS tuai kejayaan vaksinasi

WASHINGTON: Amerika Syarikat (AS) mencatat kejayaan kelmarin selepas menjadi negara pertama mencapai pelalian 100 juta orang, namun kempen vaksinasi di Eropah berdepan halangan baharu manakala rantau Amerika Selatan mengetatkan sekatan susulan peningkatan mendadak jangkitan Covid-19 di Brazil.

AS melaporkan pertumbuhan pesat peluang pekerjaan dan melonggarkan sekatan selepas sekitar separuh populasi dewasanya sudah menerima sekurang-kurangnya satu dos vaksin koronavirus. Presiden Joe Biden berjanji akan melengkapkan kempen imunisasi dalam masa beberapa minggu lagi.

Diterajui kebangkitan dalam industri hospitaliti, rekreasi,hiburan dan sukan, ekonomi AS mewujudkan sebanyak 916,000 pekerjaan setakat Mac lalu, kata Jabatan Buruh.

AS memulakan program vaksinasinya pada pertengahan Disember tahun lalu.

Bagaimanapun, jangkitan masih meningkat di beberapa kawasan di AS sekali gus mendorong Biden menggesa orang ramai supaya terus memakai pelitup muka dan mengambil langkah pencegahan lain untuk menghentikan pandemik Covid-19 yang meragut lebih 2.8 juta nyawa di seluruh dunia.

“Saya merayu kepada anda.

Jangan sia-siakan kemajuan yang kita semua berusaha keras untuk mencapainya. “Kita perlu menyelesaikan tugas ini,” kata Biden dalam satu ucapan ringkas.

Pusat Kawalan dan Pencegahan Penyakit (CDC) sementara itu mengemas kini garis panduan untuk memberitahu bahawa penduduk yang telah mendapat suntikan vaksin Covid-19 boleh melakukan perjalanan tanpa kuarantin namun, masih perlu memakai pelitup muka.

AS merekodkan angka korban dahsyat membabitkan Covid-19 dengan lebih 550,000 kematian. Jauh di seberang Lautan Atlantik,negara-negara Eropah terus bergelut untuk mempercepatkan vaksinasi manakala beberapa negara melaksanakan semula perintah berkurung yang tidak popular dengan Perancis melarang perhimpunan luar rumah melibatkan lebih enam orang.

Antara halangan kempen pelalian Kesatuan Eropah (EU) termasuk kebergantungan benua itu kepada vaksin AstraZeneca yang masih belum diluluskan di AS susulan beberapa laporan insiden darah beku.

Insiden seperti itu jarang berlaku sementara Agensi Ubat Eropah (EMA) menyatakan bahawa vaksin AstraZeneca adalah selamat.

Bagaimanapun, Belanda kelmarin mengikuti langkah Jerman untuk menangguhkan penggunaan vaksin tersebut kepada penduduk berusia bawah 60 tahun.“Adalah lebih baik untuk berhati-hati. Itulah sebab kenapakita membuat keputusan tersebut,” kata Menteri Kesihatan Belanda, Hugo de Jonge.

Hanya 10 peratus daripada keseluruhan populasi Eropah sudah menerima satu dos vaksin dan empat peratus menerima pelalian penuh Covid-19, demikian menurut Pertubuhan Kesihatan Sedunia (WHO).

Pengarah WHO untuk Eropah, Hans Kluge menyifatkan kempen vaksinasi EU sebagai ‘perlahan dan tidak boleh diterima’.Turut menyumbang kepada kelewatan tersebut adalah keputusan India yang digelar ‘Farmasi Dunia’ memperlahankan eksport vaksin berikutan peningkatan mendadak kes Covid-19 di negara itu.

India kini meningkatkan kempen vaksinasinya dengan memberi pelalian kepada kumpulan penduduk berumur 45 tahun ke atas. Di rantau Amerika Selatan,Brazil yang melaporkan lebih banyak korban pandemik berbanding mana-mana negara lain melainkan AS, merekodkan 66,500 kematian akibat Covid-19 pada bulan lalu sahaja.

Jangkitan di rantau Amerika Latin melonjak melepasi 25 juta,demikian menurut angka agensi berita AFP, dipercayai berpunca daripada varian Covid-19 superspreader yang lebih mudah berjangkit dan pertama kali dikesan di Brazil. – AFP

See author's posts


Belajar meh ari sekeda penyalah

NGAGA PENGAWA NGENA CHARA BUKAI

Genap iti jalai tauka chara ngaga pengawa jarang nadai chara sereta jalai bukai,

lebih agi ngagai ulah enggau pengawa ke enda manah nyengkaum bisi tuju ati ke jai. Pengawa ke baka nya mega tau dikumbai chara dikena nyeliahka tauka ngerarika diri.

Ambika banding, enti penchuri enda ulih tama nengah pintu, sida selalu ngeluit penjan  tauka ngeluit singkap atap dikena sida tama ngagai siti rumah deka diserungkai sida iya.

Bala sida ke nginsap nya bakanya ga. Laban rega insap nyau majak mar datai ngagai RM18 sebungkus, sida lalu ngetu nginsap segerit baka Salem, Malboro, Camel, Dunhill tauka Benson & Hedges enggau chap ke mar tang ngubah insap sida ngagai chap baka Era, Parkway, Rave tauka LA  enggau sekeda chap bukai ke ulih dibeli ngena rega antara RM3.50 ngagai RM4.50 sebungkus. Ka tambah tu, mayuh mega insap datai ari menua Indonesia baka Kretek, Djarum enggau mayuh agi dijual ngena rega murah. Asal meh nginsap, chap nya nadai dikira, asal bisi nepuk asap.

Pia mega ai bisa baka beer tauka brandy enggau whiskey. Mayuh bendar bansa beer  chap baru ba pasar kelimpah bansa Heiniken, Carlberg, Anchor, San Miguel, Tsing Tao, Becks tuaka Stella Artois. Diatu nyau bisi Orangeboom enggau mayuh bansa beer bukai digaga ba Indonesia, Thailand enggau Malaysia.

MAYUH JALAI NYELIAH ADAT

Nya alai, kelimpah ari mai barang tama nengah jalai ke betul, mayar chukai barang, orang ke bisi jai tuju endang semampai bisi jalai nyeliahka diri mai barang tama ngagai  menua tu.

“Bala sida tu meh ke semampai begagai baka mayau ngagai chit enggau bala kami Kastam Diraja Malaysia (KDM) laban bala raban tu endang orang ke semampai ngerarika diri ari mayar chukai barang lalu ngichaka diri untung mayuh agi ari genap unit barang ke jual nya laban nadai mayar chukai barang nya tama ngagai menua kitai tu,” ku pemesai KDM ke minta nama iya enda disebut ditu.

Pemesai KDM umur 57 taun tu udah mayuh endur gawa ba sebelah bagi menua Sarawak tu. Diatu iya bepalan ba Padang Bilun Entarabansa Kuching.

“Kekadang bala sida ke ngemai barang tama nya ‘declare’, iya nulis bengkah barang ba pom nya enda sama enggau bansa barang ke dibai tama. Ambika banding, kekadang sida mai tama bansa ubat ke tinggi kelas berega mar, tang sida ‘declare’ barang nya bansa ubat ke mudah.  Ari nya sida mayar chukai ke mimit agi sereta ngujungka sida bulih untung ti besai agi.

Bakanya mega enggau bansa kain sereta gari baka baju enggau tanchut ke dibai tama kelimpah ari ke meruan jenama, sida mega ulih nipu madahka kain nya bansa murah, bansa ke jai kualiti ngambika mayar pupu ti mimit agi. Nya alai beduduk ari sida deka bulih untung ke mayuh sereta ngerugika perintah laban enda mayar chukai ke patut.

“Taja pia, tu pama ga ari sida ke terus ngemai tama barang chara belalai ngagai menua tu lalu terus nadai mayar chukai. Nya meh kebuah, enti sida ditangkap sereta diukum, nitihka Akta Kastam, sida deka diasuh mayar sepuluh kali lipat penyampau chukai ke diseliahka sida nya. Beduduk ari tu, dia kitai kala ninga sida ke ditangkap sereta didawa ba kut diukum nyentukka ngagai bejuta ringgit,” ku pemesai KDM nya madah ngagai pengarang berita lebuh ke ditanya apin lama.

Pemesai nya mega madahka, kelimpah ari KDM sida ke nguji deka nyeliahka diri ari  mayar chukai nya ditangkap pemesai neritka kuasa ari Opis Menteri Dagang Dalam Menua, Koperasi enggau Pekara Meli Barang (KPDNKK) ke ngatur operasyen meresa barang enggau rega.

Ku iya, tebal agi barang ke rampas kastam tauka KPDNKK dibai belalai bala orang jai tama chara nya baka insap sigarit, ai bisa baka arak, bia, minyak diesel sereta mega sekeda barang bukai nyengkaum dadah enggau pil layap.

Sada Sarawak endang semampai ngundan berita pasal kes tangkap kastam tauka tangkap KPDNKK laban kena meri ajar enggau lalau ngagai rayat mayuh pasal penyai ulah ngereja pengawa bakanya ti ukai mina ngelaban adat perintah tang mega pulai ke penusah diri empu, laban sida ke ditangkap nya jarang enda masuk jil.

Nyadi enti kitai mulaika pengingat, mayuh bendar kes tangkap kastam ke dibantai ungkupka penguntung pemacha mayuh ngelamatu ulih Sada Sarawak enggau surat berita bukai. Sekeda kes tu baka ke entudi tu.

Ambika banding dulu ari tu lebuh bejaku ngagai pengarang berita di Sibu,  KDM udah dipadah bisi ngatur dua bengkah pengawa ngerenchah ngenyit taun lepas lalu ngetan 36 iti kontena ngundan barang diba bai tama chara belalai berega RM3.83 juta nyengkaum chukai.

Pengudah semua kontena diperesa sida iya, 25 iti ditemu ngundan beras  653,850 kilogram (kg) (653.85 tan) pemerat ti dipelaba berega nyengkaum chukai manggai ba RM1,830,780. Kelimpah ari nya empat kontena ditemu ngundan bia (beer) berega (nyengkaum chukai) RM883,319.27; lalu bisi tujuh iti kontena agi ditemu ngundan tayar berega (nyengkaum chukai) RM1,124,936.82.

“Lebuh diperesa enggau silik, beras nya dipasukka sida ‘rengka guna rama’ tauka ‘hardware’ lalu tayar nya dipasukka sida ‘injin second hand’, lalu beer nya dipasukka sida nyadi ‘mixed groceries’ tauka ‘mayuh macham ruti enggau kuih’ dalam pom barang baka ke dirikut,” ku tua sida madah.

Semua barang nya dirampas sereta diambi perintah nitihka Genteran 114 Akta Kastam 1967.

UKUM BESAI

Baka ke bisi dipadahka pemesai kastam nya, beras nya barang ke dijaga tauka ‘prohibited import goods’ di baruh ‘Customs Order (Prohibited Imports) 2012’ enti nadai ‘permit’ (kemendar) ari Opis Menteri Betanam Betupi enggau Industri Agro Malaysia. Lalu beer nya pan barang ke ditagang dibai tama ngagai menua tu enti nadai pemenadar ari Tuai Pengarah KDM.

Semua barang tu sigi kena chukai barang tama tauka ‘import duties’, ku iya.

“Nyentukka diatu (maya aum media), nadai orang udah ditangkap lalu kes tu agi benung ditasat baruh Akta Kastam 1967 ketegal ngemai tama barang nadai ngena permit ti meruan.

“Enti ditemu salah, ungkup penyalah ti keterubah, orang ke salah nya deka diukum   enda kurang ari sepuluh kali penyampau tang enda  lebih ari 20 kali penyampau chukai barang nya tauka dijil enda lebih ari tiga taun tauka kedua-dua ukum nya sekali.

“Nyadi enti nya penyalah ti sama kedua kali tauka lebih, orang ti salah tau diukum enda kurang ari 20 kali penyampau tang enda lebih ari 40 kali penyampau chukai barang nya tauka dijil enda lebih ari lima taun tauka kedua-dua ukum nya sekali,” ku iya.

Beras 653,850 kg pemerat  ti dirampas KDM Sibu nya munyi ti enda dibuai tang dijual ngagai Padiberas Nasional Berhad (BERNAS) tang beer nya munyi ti deka dijual ngagai kompeni nyual beer tang tayar nya deka dibasau, dipenyati lalu dibuai.

Di menua Selangor ba taun 2019 suba KDM menua nya bisi nangkap 530,000 liter arak berega RM4.3 juta dibai tama ngagai nengeri nya berengkah ari bulan Satu taun nya. Nitihka riput, KDM menua nya ngerenchah ngengit ngagai 345 bengkah kedai sereta ngerampas 24 iti kontena. Sida mega mujur nangkap 111 iku orang lalu 96 iku ari sida nya dikompaun ti ngujungka perintah bulih penatai pemisia lebih ari RM200,000.

Kelimpah ari pengawa mai barang chara belalai baka ti udah disebut dulu ari tu, kitai mega suah bendar ninga kes orang ditangkap ngaga penyalah ketegal  mai minyak diesel chara belalai.

Nitihka penerang ari seiku pemesai KDNKK di Kuching, ukai semua opis tauka orang ulih meri pemendar ngereja pengawa ke baka tu.

Semina sida ti dikemendar aja ulih diberi subsidi diesel tu, iya nya serikat ke bisi bekaul enggau sektor betanam betupi aja, ke diberi antara 150 ngagai 200 liter diesel subsidi sehari sereta 50 liter sehari ungkup kerita dikena ngangkat sereta nusun barang (forklift),” ku iya madah ngagai bala pengarang berita maya aum media apin lama ke udah.

Pemesai nya mega madahka, seiku orang tauka serikat ke nadai surat pemendar ari KDNKK, nyengkaum gudang, penyual minyak diesel, palan ngaga rumah, stisin pemekal kuasa telekomunikasi, palan alai kuari, stisin nebuk ngiga mas enggau kem nebang kayu enda tau mai diesel lebih ari penyamapau baka ke udah ditetapka.

Ketegal pengawa ke baka nya mayuh amat kes udah ditangkap polis, kastam tauka sida ari opis KDNKK ke bisi  besangkut paut enggau pengawa nyeliahka diri ari mayar chukai. Semua pengawa ke baka tu ketegal pengamu deka ngulihka untung besai.

Pengamu runding ngasuh mensia ngaga penyalah ke baka tu. Ketegal serepan mata lalu kurang betatika undang-undang menua, sida terus ngemeranka pengamu diri ngujungka sida kena tangkap.

Taja pan pengawa nyeliah tauka enda nitihka atur sigi endang amat meri penguntung tang semua penyalah mega endang bisi ga tipak iya. Reti nya, nadai lebih manah agi ari kitai mensia ngasika atur lalu belalauka undang-undang, adat enggau atur perintah. Ngelaung jalai nadai salah, ngelaung adat sigi ngujungka tulah. Nya alai anang ngelaung adat!

Oleh TELESA EMPERAN

See author's posts


Kebakaran kilang sabut kelapa di Sadong Hilir

KOTA SAMARAHAN: Satu kebakaran berlaku melibatkan kilang sabut di Kampung Semera Sadong Hilir, di sini malam kelmarin.

Kebakaran itu membabitkan sabut kelapa di kilang, manakala 30 peratus bahaghian bumbung musnah dalam kebakaran yang bermula kira-kira jam 8 malam.

Jurucakap Pusat Gerakan Operasi Bomba (PGO) Bomba berkata, pihaknya menerima panggilan pada jam 08.01 malam tadi.

“Bilik kawalan Balai Bomba dan Penyelamat (BBP) Asajaya terima panggilan terus digerakkan ke lokasi kejadian.

“Komander Operasi melaporkan kebakaran melibatkan sabut kelapa di kilang tersebut.

“Kebakaran turut melibatkan bahagian bumbung kilang, anggaran kebakaran 30 peratus,” katanya.

Oleh NICKELYSON LAKUN

See author's posts


AS guna ubat Remdesivir rawat pesakit Covid-19

AMERIKA SYARIKAT: Pihak berkuasa Amerika Syarikat (AS) mula
membenarkan penggunaan ubat Remdesivir yang masih dalam kajian untuk merawat
pesakit COVID-19 semasa kecemasan.

Ini merupakan ubat pertama yang didapati telah membantu sebilangan pesakit
untuk pulih dengan cepat ketika angka kematian akibat pandemik itu telah
membunuh lebih 237 ribu orang di seluruh dunia.

Pengumuman mengenainya dibuat Presiden AS, Donald Trump di White House

Jelasnya, kebenaran bagi penggunaan ubat itu dibuat Pentadbiran Makanan dan
Ubatan Amerika (FDA).

“Saya dengan sukacitanya mengumumkan bahawa Gilead kini
mempunyai EUA (kebenaran penggunaan kecemasan) dari FDA untuk ubat Remdesivir
dan anda tahu ia adalah kerana ia mendapat banyak perhatian juga di surat
khabar dan media sejak akhir ini serta merupakan rawatan yang penting untuk
merawat pesakit Covid-19 yang dimasukkan ke hospital.

“Ini sesuatu yang saya bincangkan bersama dengan Dr Stephen Hahn (Pesuruhjaya
FDA) dan Dr Fauci. Saya juga berbincang bersama Dr Debra Birx mengenainya.

“Ini adalah situasi yang menyakinkan. Kami telah bekerjasama
dengan pasukan di FDA, NIH dan Gilead untuk menerajui perkongsian awam-swasta
untuk melaksanakannya dengan cepat,” katanya.

Kata Trump, pengumuman itu dibuat selepas kajian awal menunjukkan ubat
Remdesivir memendekkan waktu pemulihan sehingga 31 peratus atau purata kira-kira
empat hari bagi pesakit Covid-19 yang dirawat di hospital.

Kajian ke atas 1,063 pesakit yang diberikan ubat Remdesivir menunjukkan, purata
pesakit dibenarkan keluar dari hospital adalah 11 hari, berbanding 15 hari
sebelum ini, untuk pesakit rawatan biasa.

Ubat ini juga dilaporkan dapat mengurangkan kematian, namun kajian menyeluruh
belum dibuat mengenainya.

Ubat Remdesivir dihasilkan syarikat farmaseutikal AS, Gilead Sciences itu
bagaimanapun masih lagi belum menerima kelulusan rasmi bagi penggunaannya.-AFP

PIC CAP

Jelas Trump, kebenaran bagi penggunaan ubat itu dibuat
Pentadbiran Makanan dan Ubatan Amerika (FDA). – AFP

See author's posts


Kilang belacan nyaris terbakar

SIBU:Tindakan pantas pasukan bomba berjaya menyelamatkan sebuah kilang memproses belacan di Jalan Ding Lik Kong di sini daripada musnah terbakar malam tadi.

Ketua Jabatan Bomba dan Penyelamat Malaysia (JBPM) Zon 4 Sibu, Janggan Muling berkata, pihaknya menerima panggilan kecemasan berhubung insiden tersebut kira-kira jam 9.14 malam.

Katanya, sepasukan 17 anggota dari Balai Bomba dan Penyelamat (BBP) Sungai Merah dan Sibu Sentral bersama dua jentera, dikerahkan ke lokasi kejadian.

“Sampai dilokasi, didapati kebakaran melibatkan rak penyimpanan kotak dan mesin memproses belacan yang diletakkan di bahagian luar, belakang kilang memproses ikan masin, keropok dan belacan.

“Bagaimanapun, kebakaran itu tidak melibatkan struktur bangunan kilang tersebut,” jelasnya ketika dihubungi oleh pemberita petang tadi.

Menurutnya, operasi pemadaman menggunakan 1 aliran 300 kaki, 2 nozzle dan pam jentera bomba untuk membuat pemadaman.

“Kaedah ‘offensive fire fighting’ digunakan dan kebakaran berjaya dikawal 10 minit selepas pancutan pertama.

“Setelah kebakaran berjaya dipadamkan sepenuhnya, kerja-kerja ‘overhaul’ dilakukan bagi memastikan tiada lagi punca-punca yang boleh menyebabkan kebakaran berlaku semula,” ujarnya lagi.

“Selepas memastikan keadaan di lokasi betul-betul selamat, pasukan bomba bertolak balik semula ke balai,” katanya.

Oleh Akun Giman

See author's posts


Menu Rahmah di universiti dalam masa terdekat – Mohamed Khaled

KUALA LUMPUR: Kementerian Pengajian Tinggi (KPT) akan melaksanakan Program Menu Rahmah di institusi pengajian tinggi dalam masa terdekat, kata Menteri Pengajian Tinggi Datuk Seri Mohamed Khaled Nordin.

Beliau berkata, pihak KPT sedang bekerjasama dengan Kementerian Perdagangan Dalam Negeri dan Kos Sara Hidup (KPDN) untuk melaksanakan program berkenaan.

“KPT dengan KPDN sedang berbincang mengenai perkara ini, saya rasa (terutama) universiti dalam KPT tiada masalah untuk menempatkan atau menyediakan ruang bagi menjayakan program ini,” katanya pada sidang media selepas melancarkan prapelancaran Universiti UCSI Kampus Cawangan Antarabangsa di Bangladesh di sini, hari ini.

Selasa lepas, Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata orang ramai kini boleh menikmati makanan tengah hari dan malam masing-masing pada harga RM5 di hampir 15,000 premis makanan di seluruh negara melalui Program Menu Rahmah.

Sementara itu, ditanya sama ada KPT akan bekerjasama dengan pihak swasta untuk menyediakan tempat tinggal kepada pelajar bagi menjaga kebajikan, beliau berkata KPT dan Kementerian Kewangan sedang mencari langkah kreatif serta inovatif untuk membiayai penyediaan asrama dalam kampus.

“KPT sentiasa berusaha untuk menambah ruang bagi pelajar duduk di dalam (kawasan) kampus supaya dapat tinggal di asrama…tapi ia makan masa, lebih-lebih dalam keadaan ekonomi dan kedudukan kewangan yang tidak begitu kukuh bagi kerajaan. Namun Kementerian Kewangan dan KPT memahami masalah ini,” katanya.

Mengulas mengenai majlis prapelancaran, Mohamed Khaled berkata penubuhan kampus Universiti UCSI di Bangladesh adalah bersesuaian dengan rancangan pengantarabangsaan yang diketengahkan oleh KPT.

“Universiti UCSI Kampus Bangladesh akan mengangkat status Malaysia sebagai hab pendidikan global dan inisiatif pascapandemik dan UCSI wajar dipuji. Saya galakkan lebih banyak pihak swasta yang mengikut jejak sama,” katanya.

UCSI Kampus Bangladesh yang berpangkalan di ibu kota Dhaka akan mula beroperasi pada Mei tahun ini dengan menawarkan 24 program ijazah dan sarjana dalam bidang perniagaan, sains komputer, kejuruteraan, seni bina, sains sosial dan reka bentuk.

Kampus itu dijangka memiliki sekitar 5,000 pelajar dalam tempoh tujuh tahun. – Bernama

See author's posts


EMPAT TERKORBAN nahas letupan tangki minyak

BEIRUT: Empat maut dalam satu letupan dan kebakaran tangki minyak di ibu kota Lubnan, semalam, menurut pasukan penyelamat.

Kejadian terbaru itu sekali gus mencetuskan panik di bandar ini yang digegarkan dengan insiden letupan besar pada Ogos lalu.

Sebuah stesen televisyen Beirut melaporkan, lebih 30 orang cedera, manakala sumber perubatan memaklumkan tiga kanak-kanak dimasukkan ke hospital akibat melecur.

Anggota bomba turut menggunakan tangga mudah alih untuk menyelamatkan mangsa yang terperangkap dalam bangunan di daerah Tariq al-Jdide.

“Bilangan mangsa meningkat kepada empat,” menurut Palang Merah Lubnan menerusi akaun Twitter ketika mengemas kini angka dua korban sebelum itu.

Agensi berita kebangsaan, ANI, melaporkan Setiausaha Agung Palang Merah, Georges Kettane, sebagai berkata mereka yang cedera telah dihantar ke hospital.

Stesen televisyen Lubnan, Al-Jadeed pula melaporkan lebih 30 mangsa cedera sambil menyiarkan insiden kebakaran itu bersama suara jeritan orang ramai yang panik.

Agensi berita melaporkan, sebuah tangki minyak meletup lalu mencetuskan kebakaran dan mengakibatkan kematian.

Pegawai bomba, Leftenan Ali Najm, dipetik sebagai berkata letupan dan kebakaran berlaku di sebuah gudang yang mempunyai sebuah tangki minyak.

Bagaimanapun, beliau berkata, punca letupan masih belum diketahui.

Sumber keselamatan pula memaklumkan, api menjilat premis bawah tanah yang turut menempatkan petrol.

Sumber itu berkata, pihak berkuasa menahan pemilik yang mengendalikan satu daripada banyak khidmat generator swasta membekalkan elektrik kepada penduduk yang sering mengalami bekalan elektrik terputus.

Sejak beberapa minggu lalu, pihak berkuasa tempatan Beirut berusaha mengesan gudang yang melanggar undang-undang atau berbahaya kepada kawasan penempatan, kata Gabenor, Marwan Aboud, kepada Al-Jadeed.

“Kami bimbang insiden sedemikian akan berlaku. Kami sudah mengarahkan sebahagian daripadanya untuk ditutup.

“Sebahagian lagi pula dikehendaki mematuhi prosedur untuk melindungi orang awam,” katanya sambil menjelaskan kira-kira 100 tapak sudah dikenal pasti sebagai disyaki.

Tragedi letupan dahsyat di pelabuhan Beirut pada 4 Ogos lalu meragut 203 nyawa dan mencederakan sekurang-kurang 6,500 mangsa, selain mengakibatkan kemusnahan besar di ibu kota ini. – AFP

See author's posts


Penangguhan bayaran 9 bulan SPIKS

KUCHING : Kerajaan negeri mengumumkan penangguhan bayaran balik pinjaman
selama sembilan bulan berkuat kuasa April ini bagi Skim Pinjaman Industri Kecil
dan Sederhana (SPIKS).

Ketua Menteri Datuk Patinggi Abang Johari Tun Openg berkata ia akan
manfaatkan 144 peminjam tertunggak SPIKS dan akan menambah baik aliran tunai
Perusahaan Kecil dan Sederhana (PKS) sebanyak RM1.3 juta.

“Kerajaan negeri juga mengumumkan tambahan RM20 juta kepada Perusahaan
Kecil dan Sederhana (PKS) untuk membolehkan mereka mengembang dan mengekalkan
perniagaan.

“Selain itu, kerajaan turut mengambil keputusan untuk memberikan diskaun 30
peratus untuk bayaran sewa tanah yang akan memberi manfaat kepada 52,403 sektor
komersil, perindustrian, kediaman, ladang berskala besar dan kemudahan awam
yang lain,” katanya.

Beliau berkata demikian pada sidang media khas Covid-19 -Pakej Bantuan Khas
Sarawakku Sayang di Wisma Bapa Malaysia di sini semalam.

Menurut Abang Johari, pendekatan pengurangan bayaran sewa tanah ini juga
akan mengurangkan beban rakyat dan menelan belanja sebanyak RM11.84 juta.

Katanya, pakej bantuan khas ini turut melibatkan bayaran penangguhan sekali
bayaran sampingan bagi premium tanah untuk tahun 2020 dan memberi manfaat
kepada 1,721 pihak berkepentingan di seluruh Sarawak, termasuk unit pertanian,
kediaman, komersil, perindustrian serta institusi swasta dan awam.

Antara lain pendekatan yang diumumkan oleh Abang Johari semalam ialah
pengecualian sekali bayaran pelesenan hotel dan pemberian dua juta topeng
hidung dan mulut percuma kepada rakyat Sarawak.

Sementara itu, kata beliau, kerajaan turut menyediakan sokongan khusus
kepada petugas barisan hadapan yang menjalankan ujian, diagnosis, dan merawat
pesakit berisiko Covid-19 sebanyak RM10 juta.

Kerajaan negeri juga katanya akan menyediakan bekalan makanan kepada
petugas barisan hadapan ini .

Pendekatan
terakhir yang diumumkan dalam sidang media semalam ialah diskaun 50 peratus
untuk enam bulan bagi sewa perumahan Perbadanan Pembangunan Perumahan (HDC).

See author's posts


Jangan guna serbuk kunyit, daun semambu rawat HFMD

TAIPING: Kementerian Kesihatan (KKM) tidak menggalakkan kaedah rawatan alternatif seperti menggunakan serbuk kunyit atau daun semambu bagi merawat Penyakit Tangan, Kaki dan Mulut (HFMD).

Timbalan Menteri Kesihatan Datuk Dr Noor Azmi Ghazali berkata, sebaliknya orang ramai diminta  berjumpa doktor sekiranya mempunyai simptom jangkitan.

“KKM memang tidak galakkan rawatan alternatif kerana ia tidak ditentukan kesahihannya lagi dari sudut sains malah tiada rawatan khusus dari sudut sains bagi merawat penyakit tersebut.

“Kita juga bimbang gejala dehidrasi. Jadi kanak-kanak yang terkena HFMD perlu dipastikan minum air secukupnya. Jika langsung tidak boleh minum air, memang perlu diberikan secara intravenous (suntikan ke dalam salur darah) dan dibawa ke hospital,” katanya yang ditemui pemberita pada majlis jamuan Aidilfitri di kediamannya di sini semalam.

Pada 17 Mei lepas, Ketua Pengarah Kesihatan Tan Sri Dr Noor Hisham Abdullah dilapor berkata jumlah kes HFMD di negara ini meningkatkan pada kadar membimbangkan iaitu sebanyak 15 kali ganda berbanding tempoh yang sama tahun lepas dengan 31,661 kes dilaporkan.

Dr Noor Hisham berkata, 7,526 kes direkodkan pada Minggu Epidemiologi (ME) 19/2022 yang berakhir pada 14 Mei lepas yang menunjukkan peningkatan sebanyak 349 peratus berbanding ME sebelumnya dengan hanya 1,676 kes di seluruh negara.

– Bernama

See author's posts


Zahid sumbang RM5.9 juta beli dua banglo

KUALA LUMPUR: Mahkamah Tinggi semalam diberitahu bahawa Datuk Seri Dr Ahmad Zahid Hamidi menyumbangkan RM5.9 juta kepada Yayasan Al-Falah untuk pembelian dua buah banglo di Country Heights, Kajang menerusi cek Tetuan Lewis & Co, pemegang amanah Yayasan Akalbudi milik bekas timbalan perdana menteri itu.

Peguam dan Ahli Lembaga Pemegang Amanah Yayasan Al-Falah, Faisalludin Mohamat Yusuff, 43, berkata perkara itu dimaklumkan kepadanya oleh adik Ahmad Zahid iaitu Datuk Seri Mohamad Nasaee Ahmad Tarmizi yang merupakan Pengerusi Lembaga Pemegang Amanah Yayasan AL-Falah.

Beliau berkata demikian ketika pemeriksaan balas peguam Haziq Dhiyauddin Razali yang mewakili Ahmad Zahid pada hari ke-22 perbicaraan kes pecah amanah, rasuah dan pengubahan wang haram berjumlah jutaan ringgit Presiden UMNO itu membabitkan dana Yayasan Akalbudi.

Ketika ditanya Haziq  mengenai tujuan pembelian dua lot banglo tersebut, Faisalludin berkata: “Pembelian lot-lot banglo ini untuk tujuan keagamaan.”

Katanya, beliau dimaklumkan oleh Mohamad Nasaee bahawa pembelian dua banglo yang terbengkalai itu adalah untuk menampung keperluan aktiviti keagamaan di Country Heights memandangkan surau di kawasan berkenaan kecil.

“Setakat ini ada aktiviti keagamaan yang dijalankan di sebuah banglo lot 403. Banglo lot 356 masih belum diubah suai,” katanya.

Faisalludin turut mengesahkan Yayasan Al-Falah menerima satu cek Maybank bernilai   RM5.9 juta yang dikeluarkan oleh Tetuan Lewis & Co, bertarikh 4 Januari 2017.

“Cek ini telah diberikan oleh Pengerusi Yayasan Al-Falah (Mohamad Nasaee) kepada saya untuk diserahkan kepada penjual iaitu Tan Sri Lee Kim Tiong @ Lee Kim Yew yang merupakan pengarah syarikat Bee Garden Holdings Sdn Bhd,” katanya.

Ketika pemeriksaan semula oleh Timbalan Pendakwa Raya Ahmad Sazilee Abdul Khairi, saksi itu menjelaskan bahawa Ahmad Zahid tidak mempunyai kepentingan dalam Yayasan Al-Falah.

“Yayasan Al-Falah adalah yayasan keluarga Hamidi manakala Yayasan Akalbudi khas untuk Datuk Zahid. Ia berbeza, Yayasan Al-Falah keluarga yang besar, Yayasan Akalbudi (untuk) Datuk Zahid seorang sahaja,” katanya.

Dalam kertas pertuduhan yang ke-26, Ahmad Zahid didakwa memberi arahan dalam pembelian dua buah rumah jenis banglo bernilai RM5.9 juta dengan menggunakan cek milik Tetuan Lewis & Co yang merupakan hasil aktiviti haram.

Ahmad Zahid berhadapan 47 pertuduhan dengan 12 membabitkan pecah amanah (CBT) melibatkan dana Yayasan Akalbudi, lapan tuduhan rasuah dan 27 pertuduhan pengubahan wang haram.

Perbicaraan di hadapan Hakim Collin Lawrence Sequerah bersambung esok. – BERNAMA

See author's posts


Sibu tubuh talian hotline aduan Covid-19

AKUN GIMAN

SIBU: Jawatankuasa Pengurusan Bencana Bahagian Sibu menubuhkan talian hotline aduan Covid-19 Perintah Kawalan Pergerakan Bersyarat (PKPB) Bahagian Sibu semalam.

Menteri Muda Kesihatan Awam, Dr Annuar Rapa’ee berkata, ia bertujuan supaya orang ramai untuk turut sama menjadi mata kepada pihak berkuasa dalam memantau Prosedur Operasi Standard (SOP) PKPB dipatuhi.

“Orang ramai juga memainkan peranan dalam penguatkuasaan, mereka menjadi mata kepada pihak berkuasa untuk melaporkan pihak yang tidak mematuhi SOP PKPB.

“Polis akan melakukan pemeriksaan ke atas premis yang didapati tidak mematuhi SOP PKPB seperti tiada penjarakan sosial, tempat sesak dengan orang ramai tidak memakai penutup hidung dan mulut,” jelasnya.

Beliau berkata demikian pada sidang media Pelaksanaan Pematuhan PKPB Covid-19 Bahagian Sibu dan Pengagihan Kuih Sumbangan Raya Gawai 2020 Kepada Petugas Barisan Hadapan di bilik mesyuarat Pejabat Residen Bahagian Sibu, hari ini.

Katanya, orang ramai boleh menghubungi  talian hotline aduan Covid-19 PKPB Bahagian Sibu di talian WhatsApp 013-9994158.

“Mereka perlu melaporkan situasi beserta gambar dan nama lokasi bagi tujuan tindakan selanjutnya pihak polis dan penguatkuasaan pihak berkuasa tempatan (PBT),” ujarnya yang juga Menteri Muda Pendidikan, Sains dan Penyelidikan Teknologi.

Menteri Muda Pendidikan, Sains dan Penyelidikan Teknologi itu memberitahu, situasi kesesakan di pusat membeli belah, pasar raya dan pasar sentral kini dalam keadaan terkawal berbanding minggu lepas.

“Tiada laporan atau tangkapan premis perniagaan yang beroperasi waktu malam melebihi waktu di Sibu. Pihak polis menjalankan pemeriksaan setiap malam bagi tujuan tersebut,” ujarnya.

See author's posts


Lawatan delegasi Akademi Spakg ke Kuching

GAMBAR hari terakhir di Kampung Budaya Sarawak.

AKADEMI SpaKg bukanlah nama yang asing lagi di Bumi Kenyalang. Selain daripada menganjurkan kursus terapi urutan, akademi ini juga merupakan pengeluar produk kosmetik yang tersohor di Malaysia iaitu MLG Skin Solutions. Ruffeque Trading, sebuah syarikat tempatan Sarawak merupakan pengedar tunggal bagi produk ini di Bumi Kenyalang.

Pada 6 hingga 9 Jun 2022 yang lepas, delegasi Akademi SpaKg daripada seluruh Malaysia sekali lagi telah bertandang ke bandar raya Kuching bagi menyempurnaan majlis pelancaran produk terbaharu syarikat ini iaitu Bidara Relaxing Shower Gel yang juga dikenali sebagai Mandian 7 Bunga Bidara.

Produk ini telah mendapat sambutan yang luar biasa di pasaran semenanjung Malaysia dan kini cuba untuk menembusi pasaran di negeri Sarawak. Apa yang istimewanya produk ini kerana ia terhasil dari 100 peratus ekstrak Botani, Bidara Ruqyah dan bebas Paraben.

Lawatan daripada rombongan yang terdiri dari peserta daripada pelbagai negeri itu digunakan sebaiknya oleh Ruffeque Trading untuk mempromosikan keindahan dan keistimewaan Sarawak khususnya di Bahagian Kuching.

Setibanya di Lapangan Terbang Antarabangsa Kuching, rombongan terus dibawa melawat Pusat Hidupan Liar Semenggok untuk melihat sendiri Orang Utan. Usai daftar masuk di hotel dan berehat sebentar, rombongan menyertai makan malam alu-aluan di Impianku Kafe di Taman Matang Jaya.

EKSPEDISI KE TAMAN NEGARA BAKO

Pada hari kedua, semua peserta dibawa untuk menyertai ekspedisi di Taman Negara Bako. Selain daripada menikmati keindahan hutan hujan tropika, peserta juga mendapat banyak informasi berharga mengenai sejarah dan jenis hutan serta buah-buahan hutan daripada pemandu ekspedisi, Rosli.

Dalam lawatan tersebut, rombongan dibawa untuk melihat sendiri ikon popular di Taman Negara Bako iaitu Batu Tedung menyerupai kepala ular tedung.

Sebagai pencinta keindahan alam, rombongan berpeluang untuk menusuri trek rimba berdiversiti di Taman Negara Bako Setelah menikmati makan tengah hari, peserta terus dibawa ke Borneo Cultures Museum merupakan muzium terbaharu di bandar raya Kuching.

Bangunan muzium setinggi lima tingkat itu memberi pelbagai informasi berharga kepada peserta rombongan yang ingin mengetahui lebih lanjut mengenai sejarah dan budaya Sarawak.

Pada sebelah malamnya pula rombongan menyertai majlis makan malam bersama Pak Wan Group yang merupakan ahli Akademi SpaKg Sarawak sebelum dibawa ke Waterfront Kuching untuk melihat sendiri keindahan Masjid Bandaraya Kuching (Masjid Terapung), persembahan Darul Hana Musical Fountain dan menaiki Jambatan Darul Hana yang terkenal dengan keunikannya.

Hari ketiga merupakan hari yang paling ditunggu-tunggu kerana peserta akan meyertai ekspidisi di hutan Empangan Bengoh yang terkenal dengan nama jolokannya Hutan Jurassic.

KEPUASAN TIDAK TERKIRA

Walaupun penat, namun senyuman jelas terukir di setiap peserta yang nyata berpuas hati dengan ekspidisi tersebut. Mana tidaknya hutan hujan bumi Sarawak yang masih terpelihara itu nyata sangat indah pada pandangan mata dan menjadi sebutan setiap yang memandang.

Pada sebelah petangnya, delegasi terus di bawa ke EcoMall untuk menyertai Majlis Pelancaran produk Bidara Relaxing Shower Gel di outlet MLG (Sha.Ac.Co) terletak di tingkat 1, pusat membeli-belah tersebut.

Majlis disempurnakan oleh Jamaluddin Samad, Penaung Akademi SpaKg. Tidak sah datang ke Kuching sekiranya tidak melawat Kampung Budaya Sarawak. Justeru, pada hari ke-4, rombongan dibawa untuk melihat sendiri keunikan dan budaya pelbagai kaum di Sarawak yang dikumpulkan di satu tempat.

Sebelum ke lapangan terbang, rombongan juga sempat dibawa ke Jong’s Crocodile Farm untuk melihat haiwan ikonik negeri Sarawak iaitu buaya. Sesungguhnya program pada kali ini amat bermakna kerana selain daripada dapat menikmati keindahan alam, Akademi SpaKg juga dapat membantu melahirkan usahawan produk tempatan akhirnya dapat membantu meningkatkan sumbangan KDNK negara khususnya Sarawak selari dengan matlamat kerajaan untuk mengembangkan ekonomi negara.

Bagi mereka yang ingin mengetahui program yang akan dianjurkan oleh syarikat tersebut bolehlah menyukai  page facebook Akademi SpaKg.

See author's posts


Misi menyelamat mangsa banjir diteruskan

MUMBAI: Pasukan penyelamat di India giat mencari mangsa yang mungkin terselamat ketika kejadian tanah runtuh yang disebabkan oleh hujan lebat.

Sekurang-kurangnya 136 maut manakala 68 dilaporkan hilang selepas hujan melanda pantai barat India yang menyebabkan tanah runtuh dan menimbus puluhan rumah di daerah Raigad, selatan Mumbai.

Menurut pegawai, ratusan maut di Raigad dalam tiga kejadian tanah runtuh dan operasi menyelamat diteruskan.

Di Goa dan Maharashtra, puluhan mangsa terbunuh manakala rumah kediaman hanyut atau musnah akibat banjir buruk serta tanah runtuh.

Sebelum ini, jurucakap kerajaan negeri Anirudha Ashtaputre memberitahu, dua mangsa meninggal dunia di daerah Satara akibat tanah runtuh.

Di daerah lain dalam negeri yang sama, pihak berkuasa memaklumkan, sekurang-kurangnya 15 orang juga hilang, dikhuatiri hanyut dibawa arus deras.

Pasukan tentera berusaha memindahkan mereka yang terperangkap dalam banjir, tetapi operasi terhalang oleh tanah runtuh yang menyekat jalan raya, termasuk lebuh raya utama antara Mumbai dan Goa.

Paras air meningkat kepada 3.5 meter pada Jumaat di kawasan Chiplun, sebuah bandar yang terletak 250 kilometer dari Mumbai.

Ini berikutan hujan lebat tanpa henti selama 24 jam yang menyebabkan Sungai Vashishti melimpah, sekali gus menenggelamkan jalan dan kediaman.

Ketua Menteri Maharashtra, Uddhav Thackeray berkata petugas kecemasan sedang berusaha untuk sampai ke kawasan kejiranan di Chiplun, susulan kerosakan jalan dan jambatan di sana.

Tentera laut pula mengerahkan tujuh pasukan penyelamat yang dilengkapi bot getah, jaket penyelamat dan bot penyelamat ke kawasan terjejas, bersama pakar penyelam dan helikopter untuk menyelamatkan penduduk.

Jabatan Meteorologi India mengeluarkan amaran merah bagi beberapa wilayah di negeri ini, di mana antara lain meramalkan hujan lebat akan berterusan selama beberapa hari akan datang.-AFP

See author's posts


Covid-19: Angka kematian meningkat lebih 4,000

WASHINGTON: Statistik Johns Hopkins University menunjukkan jumlah kumulatif kematian global akibat virus itu kini melepasi 852,000 kes.

Amerika Syarikat kekal rekodkan jumlah kematian tertinggi dengan lebih 184,000 kes.

Ini diikuti Brazil dengan 121,000 kes.

Manakala India dan Mexico masing-masing merekodkan angka korban Covid-19 sebanyak 65,000 dan 64,000 kes.

Negara keempat mencatat angka korban yang tinggi adalah United Kingdom dengan 41,000 kes.

Sementara itu, Itali dan Perancis pula masing-masing merekodkan lebih 35,000 kes dan 30,000 kes.

Tiga negara terakhir yang melepasi angka kematian 20,000 adalah Sepanyol dengan 29,000, Peru, 28,000 kes dan Iran (21,000 kes).

Lain-lain negara masih merekodkan angka korban di bawah 20,000 kes.

See author's posts


Dua Datuk direman bantu siasatan projek balak

PUTRAJAYA: Dua individu lelaki bergelar Datuk direman bagi membantu siasatan berhubung kes rasuah melibatkan projek pembalakan bernilai lebih RM27 juta di Pahang, lima tahun lepas.

Seorang daripada suspek yang merupakan bekas timbalan pengerusi syarikat berusia 65 tahun itu direman selama empat hari bermula semalam sehingga 18 Ogos depan.

Seorang lagi suspek berusia 40 tahun, merupakan bekas ketua pegawai eksekutif sebuah syarikat, direman lima hari mulai semalam sehingga 19 Ogos depan.

Perintah reman tersebut dikeluarkan oleh Majistret Shah Wira Abdul Halim di Mahkamah Majistret Putrajaya semalam dan kes disiasat mengikut Seksyen 16 Akta Suruhanjaya Pencegahan Rasuah Malaysia (SPRM) 2009.

Menurut sumber, mereka ditahan ketika memberi keterangan di Ibu Pejabat SPRM di sini pada 5.00 petang dan 10.20 malam, Jumaat lepas.

Jumaat lepas media melaporkan SPRM mendapat perintah reman terhadap tiga individu termasuk seorang bergelar Datuk, bagi membantu siasatan kes yang sama.

Difahamkan, kes ini berkaitan pengambilalihan projek pembalakan di satu daerah di Pahang seluas 6,591.67 ekar pada 2015. – Bernama

See author's posts


Bintang bola sepak Brazil, Dani Alves dipenjara

BARCELONA: Mahkamah di Sepanyol hari ini memerintahkan pertahanan Brazil, Dani Alves ditahan tanpa jaminan selepas ditangkap di Barcelona kerana dakwaan serangan seksual terhadap seorang wanita.

Hakim di Barcelona mengambil tindakan berkenaan selepas menyoal pemain berusia 39 tahun itu bersabit “kejadian berlaku di sebuah kelab malam,” kata mahkamah dalam satu kenyataan.

Sumber yang rapat berkata hakim mengambil tindakan itu – seperti dipohon pendakwa raya – kerana mahkamah mengambil kira ada risiko Alves akan cuba melarikan diri.

Kelabnya di Mexico, Pumas, mengumumkan beberapa jam kemudian mereka memecat pemain itu.

Alves, seorang daripada pemain paling berjaya dalam bola sepak, ditahan awal pagi ini selepas dipanggil ke balai polis di Barcelona dan dihantar untuk berdepan hakim.

Polis Catalonia berkata mereka menerima laporan pada 2 Januari daripada seorang wanita yang mendakwa Alves melakukan serangan seksual.

Dakwaan serangan seksual di Sepanyol membabitkan apa-apa sahaja daripada meraba-raba berbentuk seksual yang tidak diingini hinggalah merogol.

Ketika polis enggan memberi keterangan lanjut berkaitan kes itu, sumber yang rapat memberitahu AFP bahawa Alves didakwa melakukan rogol. – AFP.

Keterangan gambar

Pemain Brazil, Dani Alves didakwa melakukan serangan seksual di Sepanyol. – AFP

See author's posts


Lahirkan jaguh dunia

PERBADANAN Sukan Sarawak (SSC) komited untuk melahirkan jaguh badminton bertaraf dunia bermula daripada pemain akar umbi di negeri ini.

Menurut Ketua Pegawai Eksekutif SSC, Dr. Ong Kong Swee, pelan jangka masa panjang yang direncanakan adalah melahirkan jaguh sukan badminton yang mampu menyinar dalam saingan ke peringkat lebih tertinggi.

“Ini adalah perancangan jangka masa panjang kerana adalah mustahil bagi melahirkan pemain yang berkualiti dalam jangka masa setahun atau dua tahun dan kita perlu bermula daripada pemain akar umbi.

“Menerusi program ini, kita yakin dapat melahirkan lebih ramai atlet yang bakal memiliki taraf kualiti dunia pada masa akan datang,” katanya ketika ditemui pada perasmian Sirkit Badminton Remaja Sarawak Siri 1 di Dewan Pelbagaiguna Petra Jaya di Kuching, kelmarin.

Dr. Ong turut menjelaskan menerusi 19 siri sirkit yang bakal diadakan di seluruh Sarawak pastinya mampu memberi pendedahan kepada pemain muda seterusnya dapat melatih mereka ke tahap mental supaya tidak gugup dalam kejohanan yang lebih besar kelak.

“Kita mahu Sarawak mempunyai pemain berkualiti yang mantap dan mampu menyinar dalam apa jua pertandingan.

“Ini kerana kita mempunyai fasiliti untuk membentuk jaguh profesional bertaraf dunia dan kita seharusnya menggunakan fasiliti yang ada dengan sebaiknya,” tambahnya lagi.

Pada masa sama, Menteri Muda Kementerian Belia dan Sukan, Datuk Snowdan Lawan turut melihat program ini boleh dijadikan laluan bagi memajukan pemain muda selain menambah pengalaman serta persediaan psikologi serta mampu meningkatkan tahap fizikal.

“Proses untuk menilai pemain berbakat juga akan jadi lebih mudah kerana menerusi sirkit ini, kita dapat menilai konsistensi pemain yang berbakat dan dapat dipastikan menerusi jumlah mata yang dipungut sepanjang kejohanan.

“Ini secara tidak langsung akan meningkatkan persaingan dalam kalangan pemain muda dan setiap pemain akan berusaha untuk berebut tempat untuk masuk ke dalam skuad elit badminton Sarawak,” jelasnya.

Oleh ASYRAF HALIM

See author's posts


Pemvaksinan remaja memuaskan

KUCHING: Sasaran untuk memvaksinasikan sepenuhnya golongan remaja sebelum pembukaan semula sekolah pada 3 Oktober ini sangat memuaskan.

Menurut Ketua Menteri Datuk Patinggi Abang Johari Tun Openg, setakat 15 September (Rabu) terdapat 61,271 atau 63.6 peratus daripada 96,400 remaja berumur 16 hingga 17 tahun telah menerima dos pertama.

Dari kalangan remaja berumur 12 hingga 15 tahun dengan komorbiditi pula seramai 3,981 iaitu 2.1 peratus daripada jumlah 192,800 juga telah menerima dos pertama mereka.

“Kita berada di landasan yang tepat untuk mencapai sasaran. Jadi mereka akan selamat dari segi vaksinasi ketika mereka kembali ke sekolah,” katanya kepada pemberita selepas membuat lawatan ke Pusat Pemberian Vaksin (PPV) Dewan Majma, semalam.

Golongan remaja berumur 12 hingga 15 tahun tanpa masalah kesihatan dijangka akan diberi vaksin sepenuhnya pada akhir Oktober ini, tambahnya.

Sehingga kini, 234 sekolah di Sarawak telah terlibat dalam program vaksinasi remaja, termasuk sekolah swasta, sekolah agama, dan Maktab Rendah Sains Mara, sambil menambah sasaran Sarawak adalah agar vaksinasi sepenuhnya keseluruhan penduduk, termasuk remaja, tercapai pada akhir tahun ini.

Mengenai angka harian Covid-19 di Sarawak melebihi paras 3,000 beliau memaklumkan bahawa angka tersebut adalah daripada kes tunggakan.

“Seperti yang anda ketahui, kadar kemasukan ke hospital adalah rendah dan kebanyakan kes berada di Kategori 1 (tanpa gejala) dan Kategori 2 (bergejala ringan).

Sehubungan itu, keputusan Jawatankuasa Pengurusan Bencana Negeri (JPBN) untuk memberi kelonggaran bagi mereka yang sudah mempunyai dua dos lengkap ke negeri ini adalah langkah ke arah persiapan menghadapi fasa endemik.

“Sama ada endemic ini boleh diisytihar terpulang kepada mereka (Majlis Keselamatan Negara) kerana mereka harus melihat situasi seluruh negara,” tambahnya.

Turut hadir pada lawatan tersebut ialah Timbalan Ketua Menteri Datuk Amar Douglas Uggah Embas selaku pengerusi JPBN dan Menteri Kerajaan Tempatan dan Perumahan Dato Sri Dr Sim Kui Hian selaku penasihat JPBN.

Oleh JEAKQLEYN YACHO

See author's posts


PdP atas talian buka ruang pendidikan berterusan

KERAJAAN Malaysia telah melaksanakan Perintah Kawalan Pergerakan (PKP) bagi membendung penularan wabak Covid-19, pelaksanaan ini telah menyebabkan banyak aktiviti terbatas dan ditutup termasuklah institusi pengajian tinggi dan sekolah-sekolah di seluruh negara.

Kebanyakan universiti tempatan baik awam mahupun swasta termasuk sekolah-sekolah dan tabika tiada pilihan selain menggunakan kaedah pengajaran dan pembelajaran (PdP) secara atas talian bagi memastikan silibus pengajaran dapat disampaikan dengan sebaik mungkin dan sesi pembelajaran tidak ditangguhkan

Penularan wabak ini telah mengubah norma kehidupan biasa selama ini, bagi memastikan kanak-kanak peringkat tabika tidak ketinggalan PdP secara dalam talian telah diperkenalkan.

Menurut Noorjuliawani Chula, guru di Tabika Perpaduan Sekama, pihaknya turut menjalankan pengajaran secara atas talian melalui pebagai aplikasi yang dapat membantu proses pembelajaran kanak-kanak.

“Di sini kreativiti guru diperlukan untuk melaksanakan proses pembelajaran atas talian kepada anak murid  berdasarkan latar belakang mereka.

“Terdapat pelbagai aplikasi yang biasa boleh digunakan oleh guru bagi menyampaikan arahan dan pembelajaran seperti Telegram, Whatsapp dan Googel Class Room.

“Bagi kanak-kanak peringkat tabika, proses pembelajaran ini amat memerlukan kerjasama sepenuhnya daripada ibu bapa atau penjaga bagi melancarkan proses pembelajaran ini,” katanya ketika ditemu ramah Utusan Sarawak, baru-baru ini.

Menurutnya, di rumah ibu bapa hendaklah sentiasa memantau anak-anak dan membimbing mereka bagi mengenal huruf, mengenal nombor dan membaca.

“Sekurang-kurangnya mereka dapat melakukan aktiviti pembelajaran selain daripada menghabiskan masa di rumah dengan menonton televisyen dan bermain sahaja.

“Dengan ada nya pembelajaran atas talian ini juga dapat merapatkan hubungan kekeluargaan antara ibubapa dan anak-anak di rumah.

“Bagi proses pembelajaran di Tabika Perpaduan Sekama, para guru akan memberi arahan tugasan kepada ibu bapa dan penjaga di dalam kumpulan Whatsapp.

“Seterusnya, ibu bapa akan membuat aktiviti yang telah diberi oleh pihak guru kemudian mengambil gambar dan video anak-anak melakukan tugasan di rumah dan menghantar hasilnya di dalam kumpulan WhatsApp,” jelasnya mengenai proses pembelajaran di peringkat tabika.

Ujarnya, setelah ibu bapa menghantar laporan anak-anak membuat tugasan, pihaknya akan membuat laporan kepada pihak pejabat dalam bentuk video bagi memaklumkan PdP Online telah dijalankan setiap hari.

“Dalam melaksanakan proses ini pelbagai cabaran yang dihadapi, ini kerana di kalangan ibubapa yang tidak ada akses internet untuk menerima arahan di dalam Whatssap.

“Keberkesanan PdP secara maya ini juga bergantung kepada ibu bapa dan penjaga kanak-kanak kerana ada juga ibu bapa yang tidak mampu untuk menyediakan internet dan telefon yang dapat digunakan untuk pembelajaran ini,” ujarnya.

Beliau berkata, pembelajaran atas talian jauh berbeza dengan pembelajaran biasa secara bersemuka dengan kanak-kanak dan beliau lebih suka melaksanakan pengajaran dan pembelajaran didalam kelas kerana dapat melakukan pelbagai aktiviti yang menyeronokkan dengan kanak-kanak.

“Selain itu kanak-kanak dapat belajar berinteraksi dengan rakan-rakan, namun memandangkan keadaan sekarang saya rasa lebih sesuai PdP ini dijalankan di rumah sahaja kerana kita perlu melindungi kanak-kanak daripada virus yang bahaya ini.

“Apabila sekolah dibuka nanti, kita semua kena menyesuaikan diri dengan norma baharu, bagi memastikan keberkesanannya ibubapa hendaklah memainkan peranan penting.

“Disamping itu, masa sekarang pelbagai saluran media boleh digunakan untuk anak-anak menguasai pembelajaran seperti mengenal huruf, nombor dan membaca.

“Cuma pilihan terletak ditangan ibubapa atau penjaga, saya berharap semua yang berlaku ini akan berakhir dan kanak-kanak dapat belajar dan menjalani kehidupan seperti biasa,” tambahnya.

Beliau berharap ibu bapa di rumah sentiasa memantau anak masing-masing kerana pada masa sekarang proses PdP atas talian dilakukan semua peringkat.

“Semua ini tidak akan berjaya tanpa sokongan daripada ibu bapa dan penjaga kanak-kanak, marilah kita bersama-sama menjaga kesihatan dan belajar menerima norma baru ini,” katanya lagi.

Oleh Zarina Abdullah

See author's posts


Kebakaran hutan korban 6 nyawa

KIEV: Ratusan pasukan bomba dan penyelamat bergegas memadamkan satu insiden kebakaran hutan di timur Ukrain yang mengorbankan enam orang, memetik menteri dalaman Ukrain pada Selasa.

Pesawat penyembur air juga dikerah ke tempat kejadian kebakaran di wilayah Lugansk tersebut, yang mana ia adalah sebahagian daripada kawasan pemerintahan pro-Rusia, kata satu sumber tempatan.

Pasukan bomba pada mulanya berjaya memadamkan kebakaran tersebut, namun malangnya, kebakaran sekali lagi mula merebak disebabkan oleh tiupan angin dan keadaan suhu tinggi dan akhirnya merebak di kawasan seluas 80 hektar (200 ekar), menurut pasukan kecemasan.

Lebih 120 rumah terkena kebakaran tersebut kerana berhampiran dengan kawasan pertempuran insiden itu.

Gabenor wilayah Serhiy Haidai memberitahu Radio NV bahawa kebakaran berkenaan kemungkinan disebabkan salah laku yang disengajakan oleh pihak atau individu yang tidak bertanggungjawab. – AFP

See author's posts


11 penjara sementara tahanan ingkar PKP

PUTRAJAYA: Sebanyak 11 penjara
sementara bagi tahanan ingkar Perintah Kawalan Pergerakan (PKP) akan mula
beroperasi 23 April ini, kata Menteri Kanan (Kluster Keselamatan) Datuk Seri
Ismail Sabri Yaakob.

Beliau berkata kerajaan menerusi
Kementerian Dalam Negeri (KDN) akan melaksanakannya setelah mendapat nasihat
Pejabat Peguam Negara.

“Kementerian Kesihatan pula akan
membantu menyediakan petugas kesihatan yang akan ditempatkan di penjara
sementara itu,” katanya pada sidang media harian perkembangan PKP di sini,
semalam.

Dalam pada itu, beliau berkata
jumlah individu yang ditahan kerana mengingkari PKP di seluruh negara
semalam menurun kepada 1,111 individu berbanding 1,565 pada hari
sebelumnya.

Jelasnya, ini merangkumi 997
individu yang direman dan 114 yang dijamin polis, menjadikan keseluruhan jumlah
tangkapan kumulatif ingkar PKP hingga semalam sebanyak 14,750.

“Semalam, Polis Diraja Malaysia
(PDRM) bersama Angkatan Tentera Malaysia (ATM) juga telah mengadakan 820
sekatan jalan raya di seluruh negara, dan melakukan pemeriksaan ke atas 451,487
kenderaan,” katanya.

Beliau berkata selain itu, sebanyak
51,706 pemeriksaan mengejut turut diadakan di seluruh negara dengan 5,861
premis telah diperiksa.

Sementara itu, Ismail Sabri berkata
Kementerian Perumahan dan Kerajaan Tempatan (KPKT) telah
melaksanakan 2,627 operasi sanitasi awam di 105 zon termasuk di 29 Zon
Merah sejak 30 Mac lepas.

“Semalam, sebanyak 186 operasi
sanitasi meliputi 48 zon di 14 negeri, termasuk 38 kawasan di Johor dan 17
kawasan di Melaka yang turut dilakukan sanitasi awam,” katanya.

Beliau berkata sehingga semalam
juga, operasi sanitasi telah merangkumi 1,405 bangunan kerajaan, 1,055 tempat
awam, 1,078 pusat perniagaan, 192 pasar raya dan 38 Projek Perumahan Rakyat.

 Sementara itu, mengulas
inisiatif  dilakukan komuniti setempat dengan menubuhkan pasukan kawalan
sendiri bagi mengawasi kawasan mereka dalam usaha mengekang penularan Covid -19,
beliau berkata kerajaan mengalu-alukan langkah berkenaan tetapi mereka perlu
mendapatkan nasihat dan rundingan dengan polis.

“Kita faham, banyak komuniti yang membuat kawalan kerana ingin melindungi kawasan mereka, ada kawasan mereka yang mungkin sifar positif Covid -19, tentu mereka tidak mahu orang daripada Zon Merah memasuki kawasan mereka. “Mereka boleh bertindak melindungi kawasan mereka, kita benarkan, cuma maklumkan pada polis, dan dapatkan panduan. Mereka tidak boleh tangkap macam tu sahaja kerana tidak ada kuasa …kita tak mahu masalah dan perkara tidak diingini timbul nanti,” katanya.– Bernama

See author's posts


SALBA tunggu arahan

PRESIDEN Persatuan Boling Padang Sarawak (SALBA), Awang Mahyan Awang Mohamed memberitahu, pihaknya menunggu arahan daripada Majlis Sukan Negeri Sarawak (MSNS) sebelum dalam melaksanakan tindakan susulan berhubung status latihan kepada atlet skuad boling padang Sukma Sarawak.

Menurut Mahyan, perkara tersebut tidak boleh dilaksana dengan tergesa-gesa kerana perlu menunggu perkeliling daripada badan induk berkenaan.

“Kita menunggu arahan serta perkeliling daripada MSNS sebelum dapat membuat keputusan untuk memulakan sesi latihan.

“Apa yang penting ianya perlu mengikut Prosedur Operasi Standart (SOP) yang ditetapkan Kementerian Kesihatan Malaysia (KKM) dan Majlis Keselamatan Negara (MKM),” jelas Mahyan ketika mengulas mengenai perkara itu.

Beliau memberitahu, tiada masalah bagi atlet sedia ada untuk mengikuti SOP berkenaan apabila memulakan sesi latihan sebenar kelak.

Tegas Mahyan, apa yang penting sekarang fokus pemain skuad terbabit terarah kepada serampang dua mata.

Selain memastikan persiapan untuk menghadapi temasya berprestij negara (SUKMA XX Johor) yang dijadual berlangsung 4 hingga 16 Mac 2021.

Pada masa sama sentiasa mengutamakan keselamatan diri dengan melakukan saringan suhu badan, memastikan penjarakan sosial dan mengamalkan kebersihan.

See author's posts


Sarawak catat peningkatan kes Covid-19

KUCHING: Sarawak merekodkan peningkatan kes Covid-19 pada minggu epidemik ke-5 dengan 108 kes berbanding jumlah kes baharu pada minggu epidemik ke-4 iaitu 89 kes.

Jawatankuasa Pengurusan Bencana Negeri (JPBN) Sarawak dalam kenyataan berkata inj menjadikan jumlah kumulatif meningkat kepada 324,394 kes.

Katanya, 106 kes direkodkan tergolong dalam kategori klinikal satu dan dua, manakala dua kes kategori klinikal tiga, empat dan lima.

“Kuching kekal mencatatkan kes tertinggi sebanyak 50 kes, diikuti Sibu dan bintulu (10), Miri dan Samarahan(8), Dalat dan Serian (4).

“Masing-masing merekodkan tiga kes di Bau dan Kapit. Manakala, dua kes direkodkan di Sarikei

“Sebuyau, Betong, Mukah, Maradong, Sri Aman dan Matu masing-masing mencatatkan satu kes,” katanya .

Dalam pada itu, tiada kes kematian akibat Covid-19 dilaporkan di Sarawak pada minggu epidemik ke-5.

Oleh SHAHRUL QAIZAT

See author's posts


Lori terbabas, pemandu cedera

KUCHING: Seorang lelaki cedera ringan apabila lori dipandunya hilang kawalan lalu terbabas ke bahu jalan di Jalan Demak Laut menuju ke Bako, pagi ini.

Menurut Pusat Gerakan Operasi Bomba Sarawak, pihaknya menerima panggilan kecemasan pada jam 9.19 pagi dan sepasukan anggota dari Balai Bomba Tabuan Jaya bergegas ke lokasi susulan itu.

Maklumat yang diperoleh, pemandu lori dalam usia lingkungan 40an mengalami cedera ringan dan telah dikejarkan ke hospital menggunakan Pasukan Khas Jentera Perkhidmatan Perubatan Kecemasan (EMRS) Bomba untuk mendapatkan rawatan.

Oleh AZREEN KERIA

See author's posts


Terperangkap 10 hari,dua pelombong selamat

SELAMAT… Gambar edaran oleh Presidensi Republik Dominica ini menunjukkan Presiden Dominican Luis Abinader bergambar dengan pelombong Colombia, Carlos Yepez selepas diselamatkan dari lombong di Cerro de Maimon, Wilayah Monsenor Nouel, Republik Dominica. • Foto AFP

SANTO DOMINGO: Dua pelombong diselamatkan tanpa mengalami kecederaan selepas 10 hari terperangkap di bawah tanah dalam operasi besar-besaran dengan  sokongan dari Kanada di Republik Dominican pada Selasa,

Pelombong akhirnya ditemui pada pagi Selasa lalu melalui terowong penyelamat yang baharu digali selepas terperangkap di bawah tanah berikutan gelongsor batu, kata Dominican Mining Corporation (CORMIDOM) dalam satu kenyataan.

Mangsa yang selamat itu, Dominican Gregores Mendez dan Colombia Carlos Yepez  terperangkap sejak 31 Julai lalu di lombong tembaga dan zink Cerro de Maimon, sekitar 80 kilometer di utara Santa Domingo.

Lebih 110 perlombongan dan pakar lain mengambil bahagian dalam usaha menyelamat dan sebuah pesawat tentera Kanada tiba pada Ahad lalu dengan 26 tan peralatan penggalian dan teknologi lain untuk membantu operasi itu.

Dalam video yang diedarkan oleh Presiden Dominican pada Selasa lalu, Mendez dan Yepez ditunjukkan berbaring di atas usungan, tersenyum ketika disambut Presiden Luis Abinader walaupun kakitangan perubatan sedang memeriksa kesihatan mereka.

Yepez memberitahu bahawa, keadaan di bawah tanah adalah baik dengan pengudaraan, air dan makanan yang mencukupi.

“Kami tidur dengan selesa, kononnya, jadi membuatkan penginapan kami tidak begitu teruk,” katanya.

Abinader memberitahu, lelaki itu bahawa mangsa sangat gembira mereka kerana dapat kembali dengan selamat. Penyelamat datang ketika usaha diteruskan di Mexico bagi menyelamatkan 10 pekerja yang terperangkap dalam lombong banjir hampir seminggu lalu. -AFP

See author's posts


Politik matang PBB pikat golongan muda

SARIBAS: Kematangan politik yang ditunjukkan Parti Pesaka Bumiputera Bersatu (PBB) antara faktor yang berjaya memikat golongan muda menyertai parti itu sekali gus mendapat keyakinan dan kepercayaan rakyat.

Ahli Dewan Undangan Negeri (ADUN) Saribas, Mohammad Razi Sitam berkata ia jelas terbukti berdasarkan keahlian parti itu kini telah mencapai seramai 5,599 ahli di Dewan Undangan Negeri (DUN) Saribas

“Atas keyakinan itu PBB mampu menjadikannya antara parti politik yang dominan di negeri ini. Trend keahlian di DUN Saribas dilihat meningkat dan sebanyak 539 permohonan baharu  telah diterima di peringkat Ibu Pejabat PBB,” katanya ketika mempengerusikan Mesyuarat Pergerakan Pemuda PBB Saribas di Dewan Lakid, baru-baru ini.

Razi berkata peningkatan itu menunjukkan PBB terus menjadi pilihan rakyat Sarawak khususnya di kawasan luar bandar seperti Saribas.

Jelas Razi, kerana kematangan itu jugalah politik Sarawak menjadi stabil hingga membolehkan para pemimpinnya memberi tumpuan kepada aspek pembangunan.

“Kematangan PBB dalam mengurus tadbir masalah rakyat akan terus diperkasa melalui pendekatan turun padang dan melaksanakan kerja kebajikan membantu rakyat yang kurang berkemampuan,” ujarnya.

Beliau berkata, PBB Saribas sentiasa mengalu-alukan penyertaan golongan belia dalam PBB dan menjadikan parti itu sebagai saluran pandangan dan harapan golongan muda.

“PBB adalah merupakan platform perjuangan terbaik dan sesuai untuk anak Sarawak, khususnya hak dan pembangunan Sarawak.

“Pergerakan Pemuda PBB Saribas terus bergerak aktif dalam menjelaskan hala tuju perjuangan Gabungan Parti Sarawak (GPS) khususnya di DUN Saribas.

“Bagi menghadapi pilihan raya yang bakal diadakan, Pemuda PBB Saribas bersama Jawatankuasa Induk dan Pergerakan Wanita Saribas bersedia untuk mempertahankan DUN Saribas,” katanya.

Sehubungan itu, kata Razi Pemuda PBB Saribas akan terus berdiri teguh di bawah kepimpinan Ketua Menteri Datuk Patinggi Abang Johari Tun Openg dalam mempertahankan hak-hak Sarawak.

Turut hadir ialah Naib Ketua Cawangan PBB Saribas, Abdul Kadir Menterang dan Setiausaha Cawangan PBB Saribas, Ahmad Pandoi dan Ketua Pemuda PBB Saribas, Mahadir Seliman.

Oleh Adi Safarman

See author's posts


Caj dikenakan rentas Sarawak – Brunei

KUCHING: Bermula 1 Oktober 2020, Kerajaan Negara Brunei Darussalam akan melaksanakan Caj Perkhidmatan (CAP) dan Pas Perjalanan Kerap (Frequent Commuters Pass – FCP) bagi warganegara Brunei, Malaysia dan warga asing lain yang merentasi sempadan Sarawak – Brunei.

Caj Perkhidmatan dengan kadar bayaran B$3 (anggaran RM9.30) akan dikenakan ke atas setiap individu setiap kali melintasi pos sempadan darat Sarawak (Malaysia) – Brunei.

Menurut kenyataan daripada Konsulat Agung Negara Brunei Darussalam, bagi individu warganegara Brunei, Malaysia dan warga negara asing yang melakukan perjalanan kerap  sekurang-kurangnya 15 kali sebulan untuk tujuan pekerjaan dan/atau persekolahan adalah layak untuk memohon Pas Perjalanan Kerap (FCP).

“Pas ini boleh dipohon secara atas talian melalui portal Jabatan Perdana Menteri Brunei Darussalam (www.pmo.gov.bn/travelportal).

“FCP boleh dipohon untuk tempoh satu bulan, tiga bulan atau enam bulan dengan kadar bayaran,” kata kenyataan itu.

Kadar bayaran yang akan dikenakan adalah untuk sah penggunaan satu bulan, kategori pekerja (B$50.00 seorang) manakala untuk kategori pelajar (B$30.00 seorang).

Dalam pada itu, untuk sah penggunaan tiga bulan pula untuk kategori pekerja (B$150.00 seorang) manakala kategori pelajar (B$90.00 seorang).

Selain itu, untuk sah penggunaan enam bulan pula untuk kategori pekerja (B$300.00 seorang) manakala kategori pelajar (B$180.00 seorang).

Bagi pengguna yang lain akan dikenakan kadar caj sebanyak B$3.00 seorang semasa setiap kali melintasi pos kawalan darat.

“Pengecualian daripada pembayaran CaP akan diberikan kepada kategori-kategori seperti kenderaan yang dimiliki kerajaan Malaysia atau Kerajaan Negeri Sarawak bagi tujuan kegunaan rasmi, kereta bomba, ambulan dan PDRM, kenderaan untuk membawa jenazah dan kanak-kanak yang berumur dua tahun ke bawah,” ujar kenyataan itu lagi.

Permohonan bagi pengecualian dari dikenakan CaP bagi kes khas boleh dipohon melalui Suruhanjaya Tinggi Malaysia di Negara Brunei Darussalam.

Oleh Nur Ain Otsman

See author's posts


PETRONAS labur dalam pemula niaga

KUALA LUMPUR: PETRONAS melalui bahagian modal teroka korporatnya, PETRONAS Ventures telah memeterai perjanjian dengan pemula niaga tenaga, SOLS Energy Sdn Bhd bagi melabur dalam sistem fotovoltaik solar (PV) yang mampu menyediakan tenaga lestari untuk sektor perusahaan kecil dan sederhana (PKS) serta kediaman di Malaysia.

Ketua PETRONAS Ventures Mohd Azli Ishak berkata, pelaburan tersebut akan melengkapkan pertumbuhan perniagaan tenaga PETRONAS yang baharu di pasaran solar.

“Inisiatif ini adalah sejajar dengan agenda kelestarian PETRONAS dan matlamat pembangunan mapan Pertubuhan Bangsa-bangsa Bersatu yang memberi tumpuan kepada penyediaan pendidikan teknikal yang berkualiti kepada belia, penggalakan pertumbuhan ekonomi yang mampan serta pengurangan pengeluaran gas rumah hijau melalui penjanaan tenaga bersih,” katanya dalam satu kenyataan hari ini.

Perjanjian itu juga menandakan inisiatif pelaburan modal teroka kedua bagi syarikat minyak dan gas negara itu, dalam usahanya bagi mengukuhkan komitmen PETRONAS dalam ruang tenaga boleh diperbaharui sebagai rakan kongsi penyelesaian.

SOLS Energy adalah sebuah syarikat penyelesaian sehenti yang mereka bentuk, mengedar, menyelenggara dan memasang sistem tenaga solar berkualiti tinggi pada kadar yang kompetitif.

Ia juga menjalankan akademi solar pertama di Malaysia yang menawarkan kemahiran teknikal dalam industri solar termasuk latihan pembangunan peribadi kepada belia tempatan.

Ketua Pegawai Eksekutifnya, Raj Ridvan berkata syarikat tersebut berhasrat untuk mewujudkan masa hadapan yang dijana dengan teknologi dan tenaga yang lestari.

“Kami percaya penerimaan sistem solar PV  berada pada titik penerimaan di Malaysia, dan dengan peraturan kerajaan membabitkan pemeteran tenaga bersih serta kos peralatan yang lebih rendah, kami melihat saiz pasaran yang berpotensi besar di Malaysia serta di Asia Tenggara,” katanya.

Transaksi daripada perjanjian ini dijangka selesai pada akhir Julai tahun ini. – Bernama

See author's posts


Ketua perubatan FIFA bimbang jika musim diteruskan

BOLA SEPAK ANTARABANGSA

PENGERUSI jawatankuasa
perubatan FIFA telah mengatakan bahawa dia “ragu-ragu” untuk
memulakan semula bola sepak liga semasa pandemik Covid-19 dan mencadangkan
pertandingan kebangsaan bertumpu untuk bersiap sedia untuk musim depan.

Terdapat perbincangan mengenai
Bundesliga Jerman dan Liga Perdana Inggeris dilanjutkan tanpa penonton.

Tetapi Michel D’Hooghe, ketua
panel perubatan badan pengelola global FIFA, memberitahu BBC semalam:
“Usul saya adalah jika mungkin, hindari bermain bola sepak kompetitif
dalam beberapa minggu mendatang.

“Cobalah bersiap untuk
memulai pertandingan yang baik musim depan.”

Ketua bola sepak Belanda telah
menamatkan Eredivisie musim ini, tanpa sebarang promosi atau penyingkiran,
sementara masa depan kempen 2019/20 Ligue 1 Peprancis berada dalam keraguan
apabila Perdana Menteri Perancis semalam bekata bahawa tidak ada sukan besar di
negara ini yang dapat berlangsung hingga akhir musim panas.

Sementara itu D’Hooghe memberi
amaran terlalu cepat untuk menyabung semula bola sepak boleh membawa
“akibat hidup dan mati”.

Doktor dari Belgium itu
menambah: “Saya bercakap sebagai doktor perubatan, saya tidak perlu
bercakap sebagai penganjur pertandingan, tetapi buat masa ini daripada sudut
perubatan saya, saya akan sangat skeptikal.”

D’Hooghe berkata bermain bola
sepak tanpa ada vaksin akan menimbulkan masalah dalam menegakkan garis panduan
mengenai penjarakan sosial yang dirancang untuk menghentikan penyebaran virus.

“Bagaimana anda akan
mengelakkan hubungan terus?” katanya. “Itu soalan saya.”

Sementara itu dia mengesa pihak
berkuasa bola sepak untuk mengekakang meludah oleh pemain.

“Saya agak takut bahawa
untuk mendapatkan penyelesaian yang lengkap, kita harus menunggu sehingga kita
mempunyai program vaksinasi, tetapi saya rasa sudah tiba masanya untuk
memikirkan beberapa peraturan kebersihan.

“Sebagai contoh untuk
mengelakkan meludah … Ini adalah salah satu hal yang harus kita pertimbangkan
kerana ini adalah bahaya yang nyata di masa depan.” – AFP

See author's posts


Banjir teruk: Tujuh maut,tujuh lagi hilang

KELIHATAN dua lelaki membersihkan kawasan jalan yang kotor selepas banjir teruk di Daerah Gangnam di Seoul,Korea Selatan. • Foto AFP

SEOUL: Stesen kereta api bawah tanah dan jalan raya utama berada di bawah air di ibu negara Korea Selatan, Seoul selepas hujan lebat menyebabkan banjir teruk, dengan sekurang-kurangnya tujuh orang maut dan tujuh lagi hilang, kata pegawai semalam..

Pihak berkuasa memberi amaran tentang lebih banyak hujan akan datang walaupun pekerja kecemasan cuba membersihkan timbunan kereta yang ditenggelami air dan berselerak di persimpangan jalan utama di seluruh bandar.

Imej dramatik yang dikongsi di media sosial menunjukkan orang ramai mengharungi air hingga paras pinggang, stesen metro melimpah, dan kereta separuh tenggelam di Daerah Gangnam yang terjejas teruk akibat hujan lebat.

Menurut Agensi Berita Yonhap Seoul, hujan lebat yang bermula sejak Isnin lalu adalah hujan paling lebat di Korea Selatan dalam tempoh 80 tahun,

“Sekurang-kurangnya tujuh orang maut di kawasan metropolitan Seoul, manakala tujuh lagi hilang, akibat hujan lebat setakat 7.30 pagi ini (semalam),” kata seorang pegawai di Kementerian Dalam Negeri Seoul.

Laporan tempatan berkata, tiga orang yang tinggal di ‘banjiha’, flat bawah tanah sempit jenis yang terkenal dalam filem “Parasite” Bong Joon-ho yang memenangi Oscar termasuk seorang remaja maut ketika pangsapuri mereka ditenggelami air banjir.

Gangnam, daerah kaya di selatan Seoul yang dipaparkan dalam lagu K-pop, Psy iaitu “Gangnam Style” pada 2012 menerima 326.5 milimeter hujan pada Isnin lalu, menurut data dari Pentadbiran Meteorologi Korea.

Yonhap berkata, hujan lebat itu adalah yang paling lebat direkodkan sejak 1942.

Presiden Yoon Suk-yeol mengarahkan pegawai kerajaan mengosongkan penduduk dari kawasan berisiko tinggi dan menggalakkan perniagaan membenarkan pekerja waktu ulang-alik fleksibel.

“Hujan lebat yang memecahkan rekod di wilayah tengah sejak semalam (Isnin) menyebabkan banyak kerosakan, termasuk nyawa penduduk,” kata Yoon di Facebook semalam, sambil menambah kerajaan akan menyediakan pemulihan segera dan sokongan kerosakan.

Kejiranan berhampiran kediaman Presiden di selatan Seoul juga terjejas dengan imej banjir yang disiarkan di media sosial.

Pentadbiran Meteorologi Korea (KMA) memberi amaran kepada rakyat Korea Selatan supaya berhati-hati dengan hujan lebat, tiupan angin, serta guruh dan kilat di wilayah tengah untuk beberapa hari akan datang.

KMA juga berkata bahawa, sehingga 300 lebih milimeter hujan diramalkan untuk wilayah tengah termasuk Seoul hingga Khamis ini,

Gangguan bekalan elektrik dilaporkan di seluruh ibu negara juga berlaku pada Isnin lalu, manakala beberapa operasi perkhidmatan metro dan kereta api Seoul terganggu buat sementara waktu.

Terminal Bas Ekspres Seoul di Gangnam ditenggelami air dan air banjir juga memasuki kafe dan perpustakaan di Pusat Konvensyen dan Pameran COEX di kawasan yang sama.

Imej seorang lelaki berpakaian sut duduk di atas hud kenderaan yang tenggelam di Daerah Gangnam menjadi tular, begitu juga dengan video dramatik yang menunjukkan jalan lampu elektrik terputus disebabkan banjir.

Korea Selatan kekal ‘sangat terganggu’ dengan banyak jalan raya dan terowong ditutup atas sebab keselamatan, lapor Yonhap. Laluan kembara di kebanyakan taman negara di negara itu ditutup dan laluan feri penumpang, termasuk dari Pelabuhan Incheon juga digantung. AFP

See author's posts


Perkukuhkan hubungan dua hala

ELLIE EDWARD

BINTULU: Pelantikan Ahli Parlimen Bintulu, Dato’ Seri
Tiong King sebagai sebagai Duta Khas Perdana Menteri ke China bertaraf menteri
akan memperkukuh hubungan dua hala di antara dua buah negara berkenaan.

Tiong yang juga Presiden Parti Demokratik Progresif (PDP)
berkata, beliau berterima kasih di atas pelantikan itu yang mana akan
berperanan memperkukuhkan hubungan dua hala antara Malaysia dan China,
khususnya dalam bidang perdagangan dan pelaburan.

“Pertama sekali, saya ingin mengucapkan terima kasih
kepada Yang Amat Berhormat Perdana Menteri Tan Sri Muhyiddin Yassin untuk
mengalas tanggungjawab ini,” katanya.

Beliau berkata demikian dalam satu kenyataan di sini,
semalam.

Sebelum itu, beliau pernah berkhidmat sebagai Duta Khas
Perdana Menteri ke Asia Timur pada 2014 hingga 2018.

“Dalam perubahan zaman sekarang, peranan ini akan
menjadi lebih penting dan saya akan melakukan yang terbaik untuk menyelesaikan
dan melaksanakan tugas yang dipercayakan oleh Kerajaan kepada saya,”
katanya.

Sehungan itu beliau memaklumkan bahawa berperanan dilihat
penting khususnya dalam bidang perdagangan dan pelaburan membabitkan dua negara
itu.

See author's posts


Messi sedia tinggal Barcelona

BINTANG Barcolena, Lionel Messi, 33 sedia meninggalkan Barcelona apabila kontraknya tamat pada musim panas tahun depan, menurut laporan di Sepanyol.

Dalam laporan itu, Messi membatalkan rundingan kontrak baharu dengan kapten Barcelona itu berang mengenai laporan media yang bocor mengaitkannya dengan pemecatan jurulatih, Ernesto Valverde pada Januari lalu.

Pada masa sama, Stesen radio Sepanyol, Cadena Ser melaporkan Messi juga kecewa dengan kekurangan kualiti dalam pasukan dan mahu meninggalkan Barcelona pada penghujung musim depan.

Laporan itu mencetuskan spekulasi masa depan Messi dan penyerang itu berpotensi bergabung semula dengan bekas pengendali Nou Camp, Pep Guardiola.

Kontrak Guardiola bersama Manchester City turut tamat penghujung musim 2021 walaupun terdapat kemungkinan dia bakal menandatangani kontrak baharu di Stadium Etihad.

Messi menyinar di bawah Guardiola ketika mengendalikan Barca diantara 2008 sehingga 2012 dengan tiga gelaran La Liga, dua trofi Liga Juara-Juara dan dua Piala Dunia Kelab.

Ketika bintang Argentina itu kini tampak berada pada fasa seterusnya dalam karier, dia dua tahun lebih muda berbanding musuh ketatnya, Cristiano Ronaldo yang masih lagi beraksi pada tahap tinggi di Juventus.

Messi menjaringkan gol ke-700 ketika menentang Atletico Madrid, Selasa lalu tetapi dicemari dengan keputusan seri 2-2 sekali gus menjejaskan misi mereka mempertahankan gelaran La Liga.

See author's posts


Solskjaer janji United bangkit

OLE Gunnar Solskjaer berkata Manchester United “akan memperbaikinya” setelah melepaskan gol lewat menentang Southampton pada Selasa untuk menggugat harapan mereka untuk layak ke Liga Juara-Juara UEFA musim depan.

United berada dalam perjalanan untuk mencatat kemenangan kelima berturut-turut dalam Liga Perdana Inggeris setelah bangkit daripada gol pembukaan awal Stuart Armstrong menerusi jaringan Marcus Rashford dan Anthony Martial.

Tetapi ketika tempat ketiga bagai menjadi milik pemain Solskjaer, pemain gantian Saints, Michael Obafemi menjaringkan gol penyamaan dalam masa kecederaan untuk mengesahkan keputusan seri 2-2 di Old Trafford.

Sebelumnya pada Selasa, Mahkamah Timbang Tara untuk Sukan mengumumkan penggantungan dua musim Manchester City daripada beraksi di Eropah akan dibatalkan, yang bermaksud hanya empat pasukan teratas yang akan layak ke Liga Juara-Juara musim depan.

Dua perlawanan United seterusnya menentang Crystal Palace dan West Ham sebelum perlawanan terakhir menentang Leicester, yang kini berada di tempat keempat, mendahului pasukan Solskjaer dengan perbezaan gol.

“Saya harus berkata mental pemain sangat cemerlang,” kata bos dari Norway itu. “Kami mengalami beberapa kemunduran selama ini, tentu saja, dan ini adalah satu lagi cabaran bagi kami.

“Saya sangat yakin dengan mentaliti mereka. Tentu sangat kecewa, tetapi kita harus menerima kekecewaan dan juga positif ketika anda memenangi permainan.”

“Kami belajar pelajaran yang sukar hari ini, jadi kita akan membetulkannya, kita akan memperbaikinya. Saya mempercayai pemain sata dalam hal itu,” tambahnya.

Pasukan Solskjaer perlu memperbaiki diri mereka dengan pantas, dengan perjalanan ke Crystal Palace datang pada hari Jumaat sebelum mereka kembali ke London untuk separuh akhir Piala FA, Ahad ini menentang Chelsea.

Pemain pertahanan kiri Luke Shaw diragui untuk perlawanan tersebut setelah terpaksa dikeluarkan kerana masalah pergelangan kaki, sementara United mengakhiri perlawanan dengan 10 pemain setelah penggantinya Brandon Williams terlibat dalam pertembungan kepala. – AFP

See author's posts


Sokong Kuching sebagai ‘Creative City of Gastronomy’

KUCHING: Kementerian Pelancongan, Seni dan Budaya Malaysia (MOTAC) komited untuk menyokong dan membantu pencalonan bandar raya Kuching, Sarawak sebagai Creative City of Gastronomy di peringkat ASEAN dan UNESCO.

Menterinya Datuk Seri Nancy Shukri berkata, hasrat Malaysia untuk mencalonkan Kuching, Sarawak sebagai salah satu bandar raya kreatif merupakan usaha yang pragmatik dan akan memberi impak positif terhadap pembangunan sosioekonomi tempatan.

Katanya, ia juga akan meningkatkan visibility dan imej positif kepada Malaysia dan Sarawak khususnya di persada antarabangsa.

“Di peringkat serantau, ASEAN mendokong usaha UNESCO untuk mewujudkan jaringan bandar kreatif di rantau ini dan menyokong penuh hasrat negara-negara ASEAN untuk menyertai jaringan bandar kreatif tersebut.

“Perkara ini selaras dengan visi ASEAN 2025 untuk mewujudkan komuniti ASEAN yang lebih sejahtera serta berdaya saing pada masa akan datang,” katanya dalam satu kenyataan, semalam.

Jelasnya, dengan kepelbagaian menu warisan dan hidangan berasaskan etnik menjadikan bandar raya Kuching pilihan utama untuk diangkat sebagai bandar raya kreatif kategori gastronomi.

“Kekayaan biodiversitinya yang menjadi pelbagai tumbuhan herba yang boleh dijadikan sebagai sumber makanan yang dapat memberi nilai tambah kepada bandaraya ini untuk diangkat mewakili Malaysia.

“Dengan adanya status bandar raya kreatif ini, bandar raya Kuching juga akan bersama-sama menyertai 11 lagi bandar kreatif yang telah wujud di peringkat ASEAN, di bawah jaringan ASEAN Creative City Network (ACCN).

“Inisiatif pencalonan bandar raya Kuching sebagai Creative City of Gastronomy tersebut akan menjadi salah satu tarikan produk pelancongan budaya yang sekali gus akan merancakkan lagi ekonomi dan Industri pelancongan dan kebudayaan Malaysia,” jelasnya.

Terdapat tujuh kategori utama bandar kreatif yang telah digariskan oleh UNESCO iaitu ilmu dan kesusasteraan, filem, muzik, rekabentuk, kraf dan seni tradisional, gastronomi dan seni media.

Oleh JEAKQLEYN YACHO

See author's posts


PAS ajak UMNO kembali hayati iltizam MN

KUALA LUMPUR: PAS semalam mengajak ahli parlimen UMNO yang dikatakan menyokong Datuk Seri Anwar Ibrahim kembali menghayati hasrat dan iltizam yang disepakati UMNO dan PAS di bawah kerjasama Muafakat Nasional (MN).

Setiausaha Agungnya Datuk Takiyuddin Hassan berkata, Muafakat Nasional diwujudkan atas dasar dan matlamat menyatupadukan umat Islam di negara ini selain mengalahkan Pakatan Harapan (PH) yang disertai PKR, DAP dan Amanah.

Justeru, jika benar spekulasi bahawa sebahagian ahli parlimen UMNO berubah sokongan, maka mereka jelas tidak mematuhi persefahaman dan persetujuan yang termaktub dalam piagam Muafakat Nasional yang dimeterai pada 14 September 2019, katanya dalam kenyataan.

Takiyuddin juga berharap kepimpinan UMNO dapat memberikan penjelasan berhubung spekulasi itu.

Sekiranya perubahan sokongan ini benar-benar berlaku, ini adalah gerakan untuk menjatuhkan kerajaan Perikatan Nasional (PN) yang dibina atas muafakat Barisan Nasional (BN), Bersatu, PAS, Parti Gabungan Sarawak serta beberapa parti lain, katanya.

Rabu lepas, Presiden PKR yang juga Ketua Pembangkang Datuk Seri Anwar Ibrahim mendakwa mendapat sokongan yang ‘kukuh dan meyakinkan’ untuk membentuk kerajaan persekutuan yang baharu.

Pada hari sama, Presiden UMNO dan Pengerusi BN Datuk Seri Dr Ahmad Zahid Hamidi mengakui mendapat maklumat ada beberapa ahli parlimen UMNO menyokong Anwar.

Ahmad Zahid juga dilaporkan berkata sokongan ahli Dewan Rakyat UMNO terhadap Perdana Menteri Tan Sri Muhyiddin Yassin bersifat individu kerana UMNO dan BN bukan parti komponen  PN.

Sementara itu, media melaporkan ada 19 ahli parlimen UMNO yang dikatakan menyokong Anwar.

Timbalan Presiden PAS Datuk Seri Tuan Ibrahim Tuan Man melihat kenyataan Ahmad Zahid dibuat dalam konteks peribadi Presiden UMNO tersebut dan tidak akan menjejaskan hubungan antara parti dalam Muafakat Nasional.

“Parti boleh beritahu kepada ahli parlimen untuk patuh tetapi kalau individu itu mahu buat keputusan, itu hak masing-masing… jadi, dalam konteks ini, hubungan dalam Muafakat Nasional tidak terjejas,” kata Menteri Alam Sekitar dan Air tersebut pada sidang media selepas menyertai Ops Gempur Selangor 2020 di Kawasan Perindustrian Bangi.

Tuan Ibrahim yang menyifatkan tindakan Anwar  sebagai ‘Sindrom September’ berkata, kiranya benar Ketua Pembangkang itu mempunyai angka, maka beliau harus mengikut prosedur.

“Kita ada peraturan, undang-undang dan perlembagaan. Setiap orang boleh isytiharkan tapi yang penting, rakyat nak tengok,” katanya.

Tuan Ibrahim sekali lagi menegaskan bahawa PAS tetap berdiri teguh menyokong kepimpinan Perdana Menteri Tan Sri Muhyiddin Yassin.

Selain itu, beliau berkata sambutan ulang tahun Muafakat Nasional akan diadakan selepas Pilihan Raya Negeri Sabah, sekali gus menerima secara rasmi kemasukan Parti Pribumi Bersatu Malaysia (Bersatu) pimpinan Muhyiddin dalam gabungan tersebut.

Untuk rekod, pada 2008,  Anwar pernah menyatakan perkara sama iaitu mempunyai angka untuk mengambil alih Putrajaya pada 16 September tahun berkenaan. – Bernama

See author's posts